‘Imam Mahdi’ cuba serang imam Masjidil Haram sedang baca khutbah

Seorang pengawal keselamatan Arab Saudi diangkat sebagai ‘hero’ selepas bertindak menghalang seorang pengimpal daripada menyerang imam Masjidil Haram, Makkah.

Serangan di salah satu tempat paling suci bagi umat Islam itu dihentikan di tengah-tengah adegan dramatik yang ditayangkan di televisyen secara langsung pada Jumaat.

Siasatan polis berkaitan kejadian itu mendapati lelaki terbabit mendakwa sebagai ‘Imam Mahdi’.

Pengawal keselamatan Mohammed Al-Zahrani memintas lelaki terbabit dan menjatuhkannya ke lantai ketika dia cuba menyerang imam.

Al-Zahrani diangkat sebagai ‘hero’ dan menerima ucapan terima kasih daripada rakyat Arab Saudi menerusi media sosial.

Berpakaian kain ihram yang dipakai oleh jemaah untuk melakukan tawaf wajib di sekeliling Kaabah, penyerang itu dilihat menerusi siaran langsung televisyen cuba menaiki mimbar tatkala Sheikh Bandar Baleelah, salah seorang imam besar Masjidil Haram, sedang menyampaikan khutbah Jumaat.

Lelaki itu kemudian ditahan selepas Al-Zahrani bertindak pantas menghalangnya, kata jurucakap polis Makkah. Sheikh Baleelah bagaimanapun meneruskan khutbahnya.

Menurut akhbar Al-Watan, siasatan awal oleh polis menunjukkan bahawa pelakunya adalah warganegara Arab Saudi berusia 40 tahun.

Mac lalu, seorang lelaki yang memegang pisau dirakam sedang berjalan di kalangan jemaah sambil melaungkan slogan ekstremis. Dia dipukul dengan kerusi oleh jemaah dan kemudian ditangkap.

Sepanjang sejarah, sejumlah individu mengaku sebagai ‘pembela Islam’ dalam insiden berbahaya di kota suci Makkah.

Peristiwa paling terkenal berlaku pada tahun 1979, ketika Juhayman Al-Otaibi dan adik iparnya Mohammed Al-Qahtani, yang mengaku sebagai Imam Mahdi, menawan dan menjadikan ratusan jemaah sebagai tebusan, menyebabkan pihak berkuasa mengepung Masjidil Haram selama seminggu.

Serangan skala penuh dilancarkan untuk mematahkan tindakan itu menyebabkan kematian Al-Qahtani dan ratusan pengikutnya. Pemimpin kumpulan itu, Al-Otaibi ditangkap dan kemudian dihukum mati kerana kesalahannya. – Agensi


KWSP umum butir pengeluaran KWSP dalam masa terdekat: Zafrul

Butiran mengenai pengeluaran khas simpanan persaraan Kumpulan Wang Simpanan Pekerja (KWSP) sehingga RM10,000 yang diumumkan Perdana Menteri Datuk Seri Ismail Sabri Yaakob hari ini akan diperincikan oleh KWSP dalam masa terdekat.

Menteri Kewangan Tengku Datuk Seri Zafrul Tengku Abdul Aziz dalam satu kenyataan berkata KWSP juga akan mengumumkan langkah-langkah yang perlu bagi menangani isu dana persaraan ahlinya yang telah berkurangan, menurut laporan Bernama.

Perdana Menteri dalam satu sidang media khas hari ini berkata kerajaan membenarkan pengeluaran khas caruman KWSP itu bagi meringankan beban Keluarga Malaysia yang masih terkesan susulan pandemik Covid-19.

Ismail Sabri berkata walaupun keputusan itu sukar dibuat kerana melibatkan simpanan hari tua rakyat, namun pengeluaran khas itu adalah jalan tengah dalam mengimbangi antara keperluan mendesak hari ini dan simpanan masa hadapan.

Beliau, bagaimanapun merayu kepada pencarum supaya mengekalkan simpanan mereka kecuali keadaan benar-benar mendesak dan berharap mereka membuat pertimbangan sewajarnya sebelum melakukan pengeluaran.

Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion, melibatkan 7.34 juta pencarum sejak pandemik itu melanda negara dua tahun lepas.

Tiga program pengeluaran khas KWSP itu merupakan pengeluaran prapersaraan yang diperkenal sebagai langkah sementara bagi membantu kelangsungan hidup ahli dalam menempuh impak pandemik Covid-19 semasa Perintah Kawalan Pergerakan (PKP).


Kematian calon Parlimen Padang Serai: SPR mesyuarat Jumaat

Suruhanjaya Pilihan Raya (SPR) akan bermesyuarat Jumaat ini untuk menetapkan tarikh penting bagi pemilihan kerusi Parlimen Padang Serai pada Pilihan Raya Umum Ke-15 (PRU-15) Sabtu ini, berikutan kematian seorang calon hari ini (16 November 2022).

Dalam satu kenyataan, Setiausaha SPR Datuk Ikmalrudin Ishak berkata pihaknya telah menerima writ pilihan raya memaklumkan kematian penyandangnya Datuk M Karupaiya.

“SPR telah menerima Writ pilihan Raya yang dipulangkan oleh Pegawai Pengurus Bahagian Pilihan Raya berkenaan menyatakan fakta berkaitan kematian calon yang dinyatakan itu.

“Sehubungan itu, SPR akan mengadakan mesyuarat khas pada 18 November 2022 (Jumaat) bagi membincangkan penetapan tarikh-tarikh penting untuk urusan PRU-15 Bahagian Pilihan Raya Parlimen P.017 Padang Serai.

“Satu kenyataan media akan dikeluarkan selepas mesyuarat tersebut,” kata Ikmalrudin.

Menurut Perkara 11 (6) Peraturan-Peraturan Pilihan Raya (Penjalanan Pilihan Raya) 1981, kematian calon antara penamaan dan pengundian memerlukan SPR untuk memulakan semua prosesnya.

M Karupaiya, calon Pakatan Harapan (PH) yang juga penyandang kerusi Padang Serai pada pilihan raya umum 2018 meninggal dunia setelah dimasukkan ke hospital.

Sementara itu, beliau juga memaklumkan bahawa pelaksanaan penggunaan satu peti undi tambahan akan dibuat bagi bahagian pilihan raya yang mempertandingkan tujuh atau lebih calon.

Kawasan pilihan raya yang terlibat ialah P009 Alor Setar; P062 Sungai Siput; P099 Ampang; P102 Bangi; P107 Sungai Buloh; P110 Kapar; P111 Klang; P112 Kota Raja; P113 Sepang; dan P115 Batu.

Bagi Dewan Undangan Negeri pula, ia melibatkan N47 Chenderiang, Perak; dan N66 Bugaya, Sabah.

Penambahan satu peti undi itu di setiap saluran adalah perlu setelah mengambil kira saiz kertas undi yang disediakan adalah lebih besar, dan memerlukan ruang mencukupi untuk memuatkan semua kertas undi yang ditanda oleh pengundi.


PKR, Amanah perlu pertimbang kerjasama dengan UMNO: Nazri

PKR dan Amanah perlu menimbang untuk menjalinkan kerjasama politik dengan UMNO tetapi mereka perlu terlebih dahulu mengikut syarat yang menjadi asas persetujuan untuk menjayakan usaha sama tersebut, kata Datuk Seri Mohamed Nazri Abdul Aziz.

Ahli Parlimen (MP) Padang Rengas itu berkata kedua-dua parti blok pembangkang, Pakatan Harapan (PH) itu perlu meninggalkan DAP jika mahu bersama menjalinkan kerjasama dengan UMNO, malah usaha tersebut akan disokong jika memberi keuntungan kepada bangsa Melayu dan Islam.

“Itu kalau apa-apa juga pertemuan dan kerjasama yang boleh menguntungkan Melayu dan Islam, saya sokonglah, termasuklah kalau sekiranya bukan terhad kepada Pas sahaja.

“Kalau ia (kerjasama dengan Pakatan Harapan pun tiada masalah) menguntungkan, tetapi pada saya dengan DAP tidak boleh.

“Ia (Datuk Seri Anwar Ibrahim boleh tinggalkan DAP?), dia ada dua, menguntungkan Melayu dan Islam, dan tidak bersama dengan DAP,” katanya dipetik laporan Utusan Malaysia hari ini.

Terdahulu, Presiden UMNO Datuk Seri Ahmad Zahid Hamidi menjelaskan yang parti itu harus membuka ruang politik lebih luas berikutan kegagalan yang berlaku dalam Muafakat Nasional (MN).

Zahid mencadangkan suatu pembaharuan perlu dibuat kerana realiti dan landskap politik telah berubah, maka UMNO perlu terus menjadi parti relevan yang diterajui orang Melayu.

Ujar Nazri lagi, UMNO bagaimanapun tidak boleh mengharapkan kelemahan pihak lawan untuk memenangkan parti.

“Kita tidak boleh harapkan sesuatu berlaku kepada lawan kita kalau nak menang. Kita kena rancang apa yang ada di depan kita. Tapi kalau mereka nak berpecah, bukan kita yang merancang untuk mereka berpecah, dan kalau berlaku perpecahan pun bukan atas perancangan kita.

“Kita kena merancang apa yang kita boleh buat, bukan mengharapkan orang belah sana berpecah atau apa sekalipun,” jelasnya.

Dalam perkembangan lain, Anwar kini berdepan krisis kepercayaan selepas dipersalahkan DAP dan Amanah kerana didakwa menjadi punca kekalahan dalam Pilihan Raya Negeri (PRN) Melaka baru-baru ini.

Malah, terdapat desakan pemimpin DAP dan Amanah yang mahu Anwar berundur sebagai Ketua Pembangkang kerana kegagalannya mengetuai blok tersebut dengan baik sehingga menimbulkan rasa tidak percaya dikalangan penyokong mereka sendiri.

Anwar sebelum ini menjalinkan kerjasama dengan Zahid dalam menjatuhkan kerajaan Perikatan Nasional (PN) yang dipimpin Tan Sri Muhyiddin Yassin.

Semasa PRN Melaka, Anwar juga meletak calon bekas pemimpin UMNO bertanding menggunakan tiket PH dan mempertahankan calon tersebut sebagai ‘katak berprinsip’.


Mukhriz tak kenang budi, bidas PKR Selangor

PKR Selangor membidas Presiden Parti Pejuang Tanah Air (Pejuang), Datuk Seri Mukhriz Mahathir sebagai tidak kenang budi apabila bertindak mengkritik Presiden kesayangan mereka, Datuk Seri Anwar Ibrahim.

Ketua Penerangan PKR Selangor, Halimey Abu Bakar menyifatkan Mukhriz cepat lupa diri apabila sanggup mengeluarkan kenyataan menyinggung Ketua Pembangkang, Anwar yang dianggapnya sebagai pemimpin berwibawa walaupun gagal jadi Perdana Menteri (PM) sehingga kini dan tewas teruk dalam dua Pilihan Raya Negeri (PRN) baru-baru ini.

“Hari ini apa jua yang Mukhriz nyatakan tidak akan mampu memadam lipatan sejarah beliau menang Pilihan Raya Umum Ke-14 (PRU-14) dan menjadi Menteri Besar Kedah hasil dukungan jentera PKR yang mengangkat idealisme serta perjuangan panjang Anwar melawan kezaliman penguasa.

“Kenyataan beliau yang mengatakan Pakatan Harapan (PH) perlukan pemimpin baru adalah kenyataan bersifat jahat dan menunjukkan ketidakmatangan beliau selaku pemimpin politik masa depan negara,” katanya menerusi satu kenyataan.

Halimey seakan cuba mengungkit jasa PKR yang ketika itu bersama-sama dengan Bersatu mengharungi PRU-14 atas platform PH dan berjaya membentuk kerajaan pusat buat kali pertama.

Namun, harus difahami Anwar ketika itu berada dalam penjara dan semua bentuk kempen serta strategi politik ketika itu bergantung kepada bekas PM dua kali, Tun Dr Mahathir Mohamad.

Dr Mahathir ketika itu memimpin PH sehingga berjaya menumbangkan UMNO dan Barisan Nasional (BN), untuk rekod sepanjang Anwar menggepalai pembangkang mereka tidak pernah melangkah jauh sehingga berjaya membentuk kerajaan di peringkat pusat.

Tambah Halimey, Mukhriz haruslah berhati-hati dalam mengeluarkan kenyataan kerana menurutnya PKR telah banyak berjasa kepada Pejuang.

“Belajarlah menghargai toleransi yang telah ditunjukkan PKR walaupun Pejuang bukanlah sebagai parti komponen PH.

“Di Selangor misalnya, Ahli Dewan Negeri Pejuang diberi peruntukan sama rata dan bebas menjalankan program politik tanpa sebarang sekatan di bawah pimpinan Menteri Besar Selangor, Datuk Seri Amirudin Shari,” katanya.

Dalam satu temubual bersama BFM, Mukhriz menyifatkan Anwar bukan lagi calon untuk menjadi PM.

Beliau merasakan bahawa rasa masa Anwar sudah berlalu dan ramai yang telah menyatakan demikian dalam PH sendiri. Menurutnya, sudah tiba masanya untuk kumpulan baru mengambil alih.


Pendapatan KWSP suku pertama 2022 susut berbanding tempoh sama 2021

Kumpulan Wang Simpanan Pekerja (KWSP) merekodkan jumlah pendapatan pelaburan RM15.85 bilion bagi suku pertama berakhir 31 Mac 2022 susut daripada RM19.29 bilion yang dicatatkan pada suku sama 2021, berikutan kemerosotan ketara dalam pasaran dunia.

Ketua Pegawai Eksekutif, Datuk Seri Amir Hamzah Azizan berkata KWSP memulakan awal suku pertama dengan kukuh, tetapi keadaan berubah dengan mendadak apabila pasaran global mengalami kemerosotan, menyebabkan pulangan lebih rendah dalam bon dan ekuiti sepanjang baki tempoh suku pertama.

“Penurunan ini disebabkan oleh beberapa perkembangan yang berpunca daripada ketegangan geopolitik serta kesan kenaikan kadar inflasi dan kadar faedah.

“Perang Rusia-Ukraine hanya memburukkan lagi keadaan, menyebabkan ketidaktentuan terus berlanjutan pada masa negara-negara masih bergelut untuk pulih daripada beban hutang yang tinggi dan kewangan awam yang terjejas ekoran krisis pandemik,” katanya dalam kenyataan pada Selasa.

Beliau berkata KWSP berjaya memanfaatkan kedudukan portfolionya untuk menjana keuntungan tambahan walaupun penjanaan pendapatan daripada ekuiti, yang menjadi penyumbang utama kepada pendapatan KWSP, terjejas akibat kelembapan pasaran.

Menurut KWSP, bagi suku tahun yang dikaji, ekuiti menyumbang RM10.46 bilion, iaitu 66 peratus daripada jumlah pendapatan pelaburan kasar.

Selepas mengambil kira turun nilai kos atas ekuiti tersenarai, pendapatan pelaburan bersih bagi kelas aset ini menjana RM9.37 bilion untuk tempoh tersebut, jelas dana persaraan itu.

Sebanyak RM1.09 bilion telah diturunkan nilai untuk ekuiti tersenarai pada suku tahun tersebut, sekali gus menjadikan jumlah pendapatan pelaburan bersih pada suku pertama 2022 sebanyak RM14.76 bilion.

KWSP melaporkan, turun nilai kos atas ekuiti tersenarai adalah polisi dalaman yang diamalkan ke atas pelaburan ekuiti tersenarainya sebagai langkah berhemat untuk memastikan portfolio kekal sihat.

Ia menambah, instrumen pendapatan tetap, yang terdiri daripada Sekuriti Kerajaan Malaysia dan Bon Sama Taraf, serta pinjaman dan bon, menyumbang pendapatan tetap sebanyak RM4.75 bilion atau 30 peratus kepada pendapatan pelaburan kasar.

Pendapatan yang direkodkan adalah lebih tinggi berbanding dengan RM3.89 bilion yang dijana pada suku pertama 2021, sebahagian besarnya didorong oleh hasil pasaran yang lebih tinggi pada suku pertama 2022 berbanding tempoh yang sama tahun lepas, jelasnya.

Menurut dana persaraan itu, hartanah dan infrastruktur mencatatkan penurunan dalam pendapatan kepada RM0.36 bilion daripada RM0.71 bilion bagi tempoh yang sama.

Pendapatan daripada instrumen pasaran wang pula mencatatkan RM0.28 bilion berbanding dengan RM0.38 bilion yang direkodkan pada suku pertama 2021, tambahnya.

KWSP menjelaskan sehingga Mac 2022, keseluruhan aset pelaburan KWSP meningkat kepada RM1.02 trilion, di mana 37 peratus dilaburkan dalam pelaburan luar negara.

Pempelbagaian KWSP ke dalam pelbagai kelas aset, pasaran dan mata wang yang berbeza terus memberikan kestabilan pendapatan dan tambah nilai kepada pulangan keseluruhan KWSP, menurutnya.

Ia melaporkan, pada suku pertama 2022, pelaburan luar negara menjana pendapatan sebanyak RM8.23 bilion, mewakili 52 peratus daripada jumlah pendapatan pelaburan kasar yang direkodkan.

KWSP menambah, sejumlah RM1.88 bilion daripada RM15.85 bilion pendapatan pelaburan kasar dijana bagi Simpanan Shariah, dan RM13.97 bilion bagi Simpanan Konvensional.

Simpanan Shariah memperoleh kesemua pendapatannya daripada bahagian portfolio syariah sahaja, manakala pendapatan Simpanan Konvensional dijana oleh kedua-dua bahagian portfolio syariah dan konvensional, jelasnya. – Bernama


61 kematian direkod hari ini, tertinggi sejak pandemik bermula

Negara hari ini mencatatkan kes kematian paling tinggi sejak pandemik Covid-19 melanda awal tahun lalu, dengan merekodkan 61 kes dalam tempoh 24 jam sehingga 12 tengah hari tadi.

Ketua Pengarah Kesihatan Tan Sri Dr Noor Hisham Abdullah berkata pertambahan kes itu menjadikan jumlah kematian akibat jangkitan Covid-19 mencecah 2,309 kes.

Dalam kenyataan hari ini beliau berkata, dalam tempoh itu, sebanyak 6,509 lagi jangkitan baharu Covid-19 dilaporkan di seluruh negara membabitkan 6,489 warga tempatan dan 20 lagi adalah kes import.

Pada Ahad, negara mencatat rekod tertinggi jangkitan dengan 6,976 kes, berbanding pada Sabtu (6,320) dan Jumaat (6,493).

Beliau berkata, Selangor terus menjadi penyumbang utama peningkatan kes Covid-19 di Malaysia dengan mencatatkan 2,049 kes, sementara Sarawak (530) dan Johor serta Kuala Lumpur masing-masing merekodkan 468 kes.

Kes baharu mengikut negeri adalah seperti berikut:

Selangor : 2,049 kes
Sabah : 184 kes
Johor : 468 kes
WPKL : 468 kes
Sarawak : 530 kes
Pulau Pinang : 384 kes
Negeri Sembilan : 329 kes
Kelantan : 451 kes
Perak : 231 kes
Kedah : 348 kes
Melaka : 329 kes
Pahang : 257 kes
Terengganu : 263 kes
WP Labuan : 171 kes
WP Putrajaya : 40 kes
Perlis : 7 kes

Pada masa sama, katanya, kes sembuh yang dicatatkan ialah 3,452 menjadikan keseluruhan kes sembuh adalah 456,273.

“Sebanyak 60,018 kes aktif dan 369 daripada 711 pesakit yang dirawat di unit rawatan rapi memerlukan bantuan alat pernafasan,” katanya.


PRN Selangor: UMNO dan Amanah berebut kerusi DUN Hulu Bernam

UMNO dengan Parti Amanah masih berebut kerusi Dewan Undangan Negeri (DUN) Hulu Bernam dalam Pilihan Raya Negeri (PRN) Selangor pada 12 Ogos ini.

Setakat ini tiada keputusan muktamad diumumkan melibatkan pembahagian kerusi di Selangor, malah Pengerusi Amanah negeri, Ir Izham Hashim mendakwa kerusi DUN Hulu Bernam akan ditandingi calon PH dan bukannya daripada UMNO-Barisan Nasional (BN).

Untuk rekod, kerusi Hulu Bernam sebelum ini ditandingi UMNO, bagaimanapun Parti Amanah mahu meletak calon mereka di situ.

Izham berkata Parti Amanah akan bertanding sembilan kerusi di Selangor termasuk Hulu Bernam, sementara kerusi Jeram akan diambil alih oleh UMNO-BN.

“Amanah sebelum ini ada sembilan kerusi termasuk Jeram dan selepas perbincangan dibuat akhirnya keputusan dipersetujui ialah BN ambil Jeram dan Amanah bertanding di Hulu Bernam,” katanya dipetik laporan Sinar Harian berhubung isu kerusi DUN Hulu Bernam.

Sebelum ini UMNO Hulu Selangor meluahkan rasa kurang senang dengan tindakan Ketua Pemuda Amanah Hulu Selangor, Abdul Mun’im Roslin yang mengumumkan Amanah akan menggantikan BN bertanding di DUN Hulu Bernam.

Ketua Bahagian UMNO Hulu Selangor, Datuk Mohd Isa Abu Kasim berkata, tindakan Abdul Mun’im yang mengeluarkan kenyataan itu dianggap terburu-buru kerana kepimpinan tertinggi gabungan PH dan BN belum lagi membuat sebarang keputusan atau mengeluarkan sebarang kenyataan berhubung pertukaran DUN terbabit.

Sementara itu Izham berkata, pembahagian keseluruhan 56 kerusi di Selangor juga sudah selesai dan majlis pengumuman calon dijangka diadakan 25 Julai ini.

“Kerusi Selangor antara terawal selesai antara PH dan BN namun saya tak pasti jika ada perbincangan lain dibuat.

“Setakat ini isu pembahagian kerusi sudah muktamad, namun sebelum sampai hari penamaan calon, apa-apa boleh berlaku,” katanya.

Beliau bagaimanapun berkata, isu pembahagian kerusi tidak mengganggu kerjasama dan gerak kerja antara jentera pilihan raya PH dan BN.

“Apa yang penting pintu rundingan masih berjalan antara rakan-rakan gabungan. Hubungan akrab bukan hanya pembahagian kerusi tapi juga jentera pilihan raya.

“Baru-baru ini kehadiran konvensyen pilihan raya ramai dan gerak kerja ke bawah juga mantap. Saya yakin insya-ALLAH akan membuahkan natijah kepada Kerajaan Perpaduan di Selangor,” katanya.


Ziarah gereja: Che’GuBard akan buat laporan polis terhadap menteri DAP

Pengerusi Penaja Muafakat Nasional (MN) Negeri Sembilan, Badrul Hisham Shaharin sedia membuat laporan balas polis terhadap Menteri Belia dan Sukan, Hannah Yeoh, berkaitan program ‘Jom Ziarah Gereja’ yang dianjurkan sebuah badan yang dikatakan di bawah Kementerian Belia dan Sukan (KBS).

Mengesahkan beliau belum dipanggil memberi keterangan susulan laporan polis dibuat Setiausaha Politik KBS, Dayangku Norhazwani Awangku Marsal, kelmarin, Badrul Hisham atau lebih dikenali Che’gu Bard, turut mengingatkan Hannah supaya tidak bercakap berbelit-belit.

Dalam terus membangkitkan isu berkaitan ‘Jom Ziarah Gereja’ itu, beliau mendakwa Impact Malaysia adalah agensi di bawah KBS di mana Hannah yang menjadi menteri mewakili DAP mencorakkan polisi kementerian dan agensinya.

“Agensi tersebut tahun lepas menerima peruntukan kerajaan berjumlah RM4 juta dan tahun ini naik kepada RM5 juta. Sebelum ini agensi ini ditubuhkan dengan tiga fokus utama iaitu e-sport, kegiatan anak muda dan media. Tidak ada urusan agama.

“Kamu tak perlu belit-belit, jika program kamu tidak salah kenapa arahkan agensi tersebut padam posting poster berbahasa Melayu yang mengajak pemuda bukan Kristian ke gereja selepas saya dan kawan-kawan dedahkan? soal beliau dalam kenyataan terbaharu hari ini (15 Mac 2023).

Badrul Hisham yang juga ahli Bersatu Port Dickson sekali lagi mengingatkan Hannah bahawa sebarang usaha mempromosi agama lain kepada umat Islam adalah satu kesalahan jenayah berdasarkan Perkara 11 Perlembagaan Persekutuan.

“Perkara 11 itu diperkukuhkan lagi dengan perbagai undang-undang peringkat Persekutuan dan negeri. Lebih malang lagi kerja jenayah itu ditanggung dengan wang rakyat.

“Kamu sebut mengenai agensi bawah kamu juga buat program bawa belia ke masjid,” katanya.

Beliau turut mengingatkan bahawa program membawa belia ke masjid tidak menghalalkan kempen ‘Jom Ziarah Gereja’, sebaliknya menyamakan Islam dengan agama lain merupakan tindakan pluralisme dan liberalisme yang melampau.

Badrul Hisham juga berkata mana-mana pemimpin Islam tidak dilarang ke rumah ibadat agama lain jika bertujuan meninjau masalah dan memahami isu rakyat yang dipimpin, dengan syarat tidak mengikut acara keagamaan itu.

“Ini tidak boleh disamakan dengan kegiatan rekrut remaja Islam bawa ke gereja untuk mendengar dakyah bahawa semua agama sama.

“Banyak lagi isu yang perlu ditangani KBS, daripada membazir wang rakyat untuk bawa anak muda, khususnya yang Islam ke gereja. Lebih baik jutaan wang itu digunakan untuk bantu belia berniaga, pelajar susah, pembangunan sukan atau kebajikan sama ada atlet atau bekas atlet.

“Saya sehingga saat ini masih belum dihubungi pihak polis dan saya sedia dipanggil kerana serentak dengan itu saya hendak buat laporan balas ke atas Hannah Yeoh kerana tindakan jenayah yang dilakukan.

“Amaran rakyat jelas… batalkan program 18 Mac 2023 di Gereja Lady of lourdness di Klang,” tegas Badrul Hisham lagi.

Terdahulu, Hannah menafikan dakwaan program ‘Jom Ziarah Gereja’ sebagai usaha menyamaratakan kedudukan agama di negara ini.

Menurutnya program berkenaan tidak membabitkan penyertaan belia Islam, selain menjelaskan pelaksanaan program ziarah rumah ibadat bukanlah perkara baharu di Malaysia.

Bagaimanapun, beliau tidak menyatakan sebab iklan program berkenaan turut dibuat dalam bahasa Melayu.

Che’GuBard bidas menteri Islam, Hannah Yeoh isu program gereja


Kes baharu Covid-19 semalam turun bawah 2,000 dengan dua kematian

Kementerian Kesihatan (KKM) memaklumkan jumlah jangkitan Covid-19 di seluruh negara dalam tempoh 24 jam semalam (Ahad, 4 September 2022) turun di bawah 2,000 kes dengan hanya dua kematian dilaporkan.

Dalam tempoh itu, sebanyak 1,904 jangkitan baharu direkodkan, berbanding 2,244 kes yang dicatat pada Sabtu.

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,791,456 kes, dengan 4,726,250 pesakit telah sembuh, termasuk 3,138 pesakit telah pulih semalam.

Rekod laman sesawang Github KKM menunjukkan daripada jumlah jangkitan baharu semalam, 1,355 kes melibatkan individu yang telah menerima suntikan dos penggalak vaksin Covid-19, diikuti 357 kes (penerima dua dos); 184 (individu tidak divaksinasi); dan lapan kes (individu yang belum lengkap divaksinasi).

KKM juga memaklumkan sehingga kini, sebanyak 28,961 kes masih aktif, turun berbanding 30,197 yang dicatat pada Sabtu.

Jumlah itu termasuk, 27,584 pesakit yang masih menjalani kuarantin di rumah (28,853 pada Sabtu); dan 18 ditempatkan di PKRC, sama seperti pada Sabtu.

Jumlah pesakit yang dirawat di hospital bagaimanapun naik sedikit kepada 1,286 semalam, berbanding 1,251 pesakit pada Sabtu, manakala 73 pesakit dimasukkan ke unit rawatan rapi (75 pada Sabtu), dengan 36 daripadanya memerlukan alat bantuan pernafasan (40 pada Sabtu).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan dua pesakit meninggal dunia akibat komplikasi Covid-19 semalam. Kedua-dua kes kematian itu dilaporkan di fasiliti kesihatan.

Kedua-dua kes itu dilaporkan di Johor, menjadikan sejak Mac 2020 hingga semalam, jumlah kumulatif kematian akibat komplikasi Covid-19 meningkat kepada 36,245 kes, termasuk 7,704 kes BID.

Sementara itu, sejak Program Imunisasi Covid-19 Kebangsaan (PICK) dilancarkan 24 Februari 2021 hingga semalam, lebih 72.283 juta dos vaksin Covid-19 telah diberikan kepada populasi Malaysia, termasuk rakyat asing.

Daripada jumlah itu, 28,093,651 melibatkan dos pertama; 27,496,779 (doa kedua); 16,220,515 (penggalak pertama); dan 473,039 (penggalak kedua).


Jangkitan Covid-19 terus naik lepasi 3,000 kes, lapan kematian semalam

Jangkitan Covid-19 di seluruh negara dalam tempoh 24 jam semalam (Rabu, 11 Mei 2022) meneruskan momentum peningkatan selepas perayaan besar-besaran Aidilfitri lalu yang disambut pada 2 Mei.

Kementerian Kesihatan (KKM) hari ini melaporkan sebanyak 3,321 jangkitan baharu Covid-19 dikesan semalam, meningkat 716 kes berbanding 2,605 yang dicatat pada Selasa.

Individu yang menerima dos penggalak vaksin Covid-19 kekal menjadi penyumbang utama kes harian semalam apabila merekodkan 2,195 kes diikuti 723 (individu lengkap dua dos); 308 (tidak divaksinasi); dan 95 lagi mereka yang belum lengkap divaksinasi.

Angka terbaharu jangkitan itu menjadikan kumulatif positif meningkat kepada 4,467,061 kes, dengan 4,406,613 pesakit telah pulih, dan 24,850 kes masih aktif.

Daripada jumlah kes aktif itu, 23,385 pesakit menjalani kuarantin di rumah; 33 ditempatkan di PKRC; 1,373 dimasukkan ke hospital; dan 59 pesakit dirawat di unit rawatan rapi (ICU) dengan 34 daripadanya memerlukan alat bantuan pernafasan.

Data laman sesawang CovidNOW yang dikemas kini tengah malam tadi menunjukkan 11 daripada 16 negeri dan Wilayah Persekutuan merekodkan peningkatan jangkitan harian semalam, berbanding pada Selasa.

Sementara itu, lapan lagi pesakit meninggal dunia akibat komplikasi Covid-19 semalam, termasuk tiga daripadanya adalah kes kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sebanyak 35,598 kes, termasuk 7,539 kes BID.

Tiga negeri iaitu Johor, Kedah dan Pahang masing-masing mencatat dua kes kematian, dan masing-masing satu kes di Negeri Sembilan serta Perak.

Pecahan kes berkaitan Covid-19 di setiap negeri sehingga 11 Mei 2022.


Polis Australia sekat pengangkutan awam masuk Sydney, elak demonstrasi

Polis Australia hari ini menyekat pengangkutan awam daripada masuk ke pusat bandar raya Sydney bagi menghalang demonstrasi yang dirancang pihak yang menentang perintah sekatan, ketika negara itu sedang bergelut menangani peningkatan kes Covid-19 yang semakin memuncak setiap hari.

Hari ini terdapat 886 kes baharu yang dilaporkan di New South Wales dan Victoria dengan sebahagian besar kes dikesan di Sydney yang kini menjadi pusat penyebaran varian Delta di Australia.

Lebih dari 1,500 pengawai polis telah dikerah untuk mengawasi jalan raya di sekitar Sydney, dengan kereta api tidak dibenarkan berhenti di stesen di pusat bandar utama untuk menghalang tunjuk perasaan.

Media Australia melaporkan demonstrasi yang sama turut dirancang di Melbourne hari ini ketika Perdana Menteri Victoria, Daniel Andrews mengumumkan langkah memperketatkan perintah sekatan yang dikenakan di bandar itu diperluaskan ke seluruh negeri setelah kes Covid-19 meningkat.

Andrews berkata, terdapat 39 kes baharu di Victoria yang dilaporkan hari ini yang mencetuskan kebimbangan jumlah itu bakal meningkat jika tindakan segera tidak diambil

Katanya daripada jumlah itu, 18 pesakit sedang dirawat di hospital, dengan lapan daripadanya dirawat di unit rawatan rapi (ICU) dan enam memerlukan bantuan alat pernafasan.

Sementara itu Menteri Kesihatan New South Wales, Brad Hazzard berkata situasi semasa jangkitan Covid-19 di negeri itu sudah berada pada tahap yang serius.

“Sekarang bukanlah masa untuk pentingkan diri sendiri, kita harus memikirkan kebajikan masyarakat dan ahli keluarga kita terlebih dahulu,” katanya.

Sydney ialah sebuah bandar yang memiliki lebih 5 juta penduduknya telah melaksanakan perintah penutupan dan sekatan sejak beberapa minggu lalu, namun gagal menghalang penularan wabak Covid-19 didorong penularan varian Delta.

Pengawai New South Wales hari ini turut melaporkan terdapat tiga kematian dan 516 pesakit yang masih di rawat di hospital.

Katanya, daripada jumlah itu, 85 pesakit yang masih menerima rawatan di ICU dan 76 daripadanya belum divaksin. – Agensi


Tiada pilih kasih kompaun terhadap parti politik: Polis Melaka

Tiada unsur dua darjat berkaitan kompaun yang dikenakan ke atas tiga individu dan seorang penganjur program sebuah parti politik baru-baru ini, kata Ketua Polis Melaka Datuk Abdul Majid Mohd Ali.

Abdul Majid berkata tindakan tersebut diambil di bawah Akta Pencegahan dan Pengawalan Penyakit Berjangkit 1988 (Akta 342) yang boleh menyebabkan orang ramai berkumpul.

“Malah pihak polis telah memberi nasihat kepada penganjur program (parti politik) itu agar tidak meneruskan program tersebut yang boleh menyebabkan perkumpulan orang ramai, sekali gus menyebabkan tiada penjarakan fizikal dan ia berkaitan pilihan raya,” katanya lapor Bernama.

Beliau terdahulu mengadakan sidang media di Ibu Pejabat Polis Kontinjen (IPK) Melaka hari ini.

Terdahulu, pemimpin veteran DAP Lim Kit Siang yang mendakwa pihak berkuasa mengamalkan dua darjat selepas mengenakan kompaun RM10,000 kepada sebuah parti politik walaupun parti itu mengadakan ceramah tanpa kehadiran orang ramai secara fizikal di sana Sabtu lepas.

Mengulas lanjut, Abdul Majid berkata kompaun yang dikeluarkan di bawah Akta 342 itu juga tidak merujuk kepada parti tetapi individu yang tidak mengikut prosedur operasi standard (SOP) ditetapkan.

“(Kita) dimanipulasi seolah-olah kita (polis) keluarkan kompaun ini terhadap parti. Kita tidak pernah keluarkan kompaun ke atas mana-mana parti, yang kita keluarkan adalah ke atas individu yang melanggar peraturan. Jadi, orang ramai kena faham ini dan jangan kaitkan penguatkuasaan dengan parti,” katanya.

Ditanya mengenai sebuah parti politik yang berceramah menggunakan lori diubah suai, Abdul Majid berkata program itu secara jelas melanggar peraturan sekali gus kompaun sebanyak RM10,000 dikenakan ke atas penganjur.

“Dakwaan yang mengatakan tiada penonton dan pelanggaran SOP pada program tersebut juga adalah tidak benar. Kita ada bukti melalui rakaman video dan gambar dari anggota di lapangan dan selepas siasatan, baharulah tindakan diambil.

“Oleh itu saya meminta mana-mana individu yang sangsi dengan tindakan tersebut, datang berbincang. Kita akan jelaskan tindakan yang diambil dan jika tidak berpuas hati, boleh kemukakan rayuan kepada Kementerian Kesihatan (KKM). Jangan kelirukan rakyat melalui media sosial,” katanya.

Menurutnya lagi, secara keseluruhan sejumlah RM18,000 kompaun dikeluarkan manakala enam kertas siasatan dibuka sejak 24 Okt lepas kepada individu yang melanggar Akta 342 dan akan dirujuk kepada pejabat pendakwaan negeri dalam masa terdekat bagi tindakan seterusnya.

Sementara itu, Abdul Majid menjelaskan kelulusan untuk mendapatkan permit mengadakan ceramah dan kempen pilihan raya adalah berdasarkan pengumuman Suruhanjaya Pilihan Raya (SPR).

“Kita tengah tunggu prosedur operasi standard (SOP) dari SPR dan seperti mana yang kita tahu, semua ceramah dalam tempoh berkempen (sebelum ini) perlu mendapat permit,” katanya.


PM nafi kerajaan buat pusingan U tidak apung harga ayam

Kerajaan tidak membuat pusingan U berhubung pengumuman tidak akan mengapungkan harga ayam di pasaran, kata Perdana Menteri Datuk Seri Ismail Sabri Yaakob.

Beliau berkata keputusan dibuat berdasarkan pandangan pihak berkepentingan terutamanya seluruh Keluarga Malaysia, lapor Bernama.

“Keputusan (tidak diapungkan harga ayam) dibuat setelah mendengar pandangan rakyat.

Keputusan ini beri kebaikan kepada rakyat, bukan pusigan U. Kita buat untuk kebaikan rakyat,” katanya kepada pemberita selepas meninjau Hari Rekreasi Putrajaya (HRP) 2022 dan Karnival Jom Heboh Putrajaya di Anjung Floria di sini hari ini.

Beliau berkata demikian sebagai mengulas dakwaan parti pembangkang bahawa keputusan tersebut bersifat pusingan U.

Semalam, Perdana Menteri mengumumkan harga ayam tidak akan diapungkan dan harga siling baharu akan diumumkan Kementerian Pertanian dan Industri Makanan (MAFI) dalam masa terdekat.

Dilaporkan, MAFI akan mengadakan satu mesyuarat khas bersama Kementerian Perdagangan Dalam Negeri dan Hal Ehwal Pengguna (KPDNHEP) serta pemain industri penternakan ayam bagi membincangkan isu berkaitan bekalan dan harga siling baharu ayam di pasaran, hari ini.

Mengenai program HRP 2022, Ismail Sabri berkata ia merupakan perhimpunan keluarga yang besar selari dengan konsep Keluarga Malaysia yang diperkenalkan pada Oktober tahun lepas.

“Saya pun teruja ketika sampai, mungkin kerana saya lihat orang begitu ramai bukan sahaja sekitar Kuala Lumpur tetapi juga ada dari Negeri Sembilan, Perak dan Pahang,” katanya.

Terdahulu, Ismail Sabri meluangkan masa lebih sejam meninjau beberapa gerai pameran, berswafoto serta beramah mesra dengan pengunjung.

Antara gerai pameran dilawati adalah Kelab Kucing Malaysia, Didik TV, Studio A Jom Heboh, Media Prima, Aspirasi Keluarga Malaysia dan Putrajaya Floria.

Turut hadir Ketua Setiausaha Negara Tan Sri Mohd Zuki Ali, Menteri Wilayah Persekutuan Datuk Seri Dr Shahidan Kassim dan Presiden Perbadanan Putrajaya (PPj) Datuk Fadlun Mak Ujud.

Lebih 70,000 pengunjung hadir memeriahkan HRP 2022 dan Karnival Jom Heboh Putrajaya setakat 5 petang tadi.

HRP 2022 julung kali diadakan bertujuan mempromosi Putrajaya sebagai Bandar Rekreasi yang mempunyai pelbagai produk pelancongan antaranya Pantai Floria, sisir tasik, laluan basikal dan nurseri tanaman.


Usah ‘bising-bising’ sebaliknya sama-samalah bantu rakyat, kata TPM

Naib Presiden UMNO Datuk Seri Ismail Sabri Yaakob sekali lagi mengingatkan pihak tertentu supaya berhenti berbuat ‘bising’ yang langsung tidak membantu rakyat menghadapi penularan Covid-19 dan kesan yang dihadapi.

Katanya isu rakyat yang tiada pendapatan akibat penularan Covid-19 sekarang ini lebih utama dan perlu difokuskan, bukannya berbalah sehingga merugikan negara.

“Sudah berulang kali saya katakan, tidak kira dari parti mana sekali pun, fokus kita kepada isu mendesak sekarang ini iaitu Covid-19, isu rakyat tiada pendapatan. Ini masalah lebih besar daripada apa yang bising hari ini.

“Sebab itu saya kata, lupakan peperangan dalam politik, yang penting kita kena bersama tidak kira dari parti mana, bantu menyelesaikan masalah rakyat,” katanya.

Sebelum ini pun beliau yang juga Timbalan Perdana Menteri sudah berkali-kali mengingatkan pemimpin parti termasuk UMNO sendiri supaya menumpukan usaha membantu kerajaan dan rakyat, tetapi masih ada yang berdegil, dan terus memainkan sentimen kebencian di kalangan rakyat.

Pemimpin atasan pembangkang terutama Ahli Parlimen mereka yang saling sahut menyahut dengan sekutu mereka di dalam UMNO sendiri sering memainkan isu-isu remeh dan tidak langsung membantu rakyat menghadapi masalah akibat Covid-19.

Ismail Sabri berkata apa yang paling mendesak sekarang ini ini adalah berusaha bersama membantu rakyat yang terkesan, bukan berbalah yang akhirnya hanya merugikan negara.

Sementara itu beliau berkata orang ramai tidak perlu melakukan bantahan di jalanan kerana kerajaan sentiasa mengambil inisiatif mendengar suara dan pandangan rakyat.

Sambil menegaskan bahawa perhimpunan seperti yang diadakan hari ini melanggar undang-undang, beliau berkata perhimpunan di tempat awam akan hanya mengundang peningkatan risiko penularan Covid-19.


‘Suruh pindah awal tak nak takut jangkitan Covid-19 di PPS’

Ramai penduduk Seksyen 25, Taman Sri Muda di Shah Alam pada mulanya enggan berpindah selepas hujan dan air mula naik, kata Ketua Pengarah Agensi Pengurusan Bencana Negara (Nadma), Datuk Aminuddin Hassim.

Pada sidang media di pusat operasi menyelamat banjir Taman Sri Muda di Shah Alam hari ini, beliau berkata antara sebab yang diberikan ialah bimbang dijangkiti Covid-19 jika berpindah ke pusat pemindahan sementara (PPS) serta keyakinan tidak akan berlaku banjir.

“Apabila anggota kami masuk ke kawasan itu, ada penduduk enggan keluar dan saya dimaklumkan oleh Majlis Bandaraya Shah Alam (MBSA) ketika menyelaraskan pasukan di sini, ada yang tidak mahu keluar kerana berasakan ini hanyalah satu lagi banjir kilat dan apabila sudah terlambat, barulah mereka minta diselamatkan,” katanya.

Beliau berkata sesetengah penduduk di rumah yang agak tinggi juga enggan keluar sebaliknya hanya meminta dihantar bekalan makanan.

Aminuddin berkata, ada yang memandu ke Taman Sri Muda dari negeri lain untuk memeriksa saudara mara yang terperangkap di kawasan kejiranan itu.

Katanya anggota penyelamat mencatatkan nombor telefon dan memeriksa mereka yang butirannya diberikan oleh saudara mereka, sambil menambah terdapat 4,400 rumah di kawasan itu.

Aminuddin berkata, walaupun cuba memujuk mereka keluar, kebanyakannya enggan dan mahu tinggal di rumah, kerana mereka mempunyai bekalan.

“Antara sebab diberikan ialah mereka bimbang dijangkiti Covid-19 di pusat pemindahan,” katanya.

Sehingga kini katanya, pasukan penyelamat menggunakan 41 bot milik kerajaan bagi membantu menyelamat mangsa, tidak termasuk bangtuan daripada pertubuhan bukan kerajaan dan oerang perseorangan.

Pengarah Jabatan Gerakan Bomba dan Penyelamat, Datuk Nor Hisham Mohamad yang turut berada pada sidang media itu berkata, rayuan menyelamat mula masuk pada “saat-saat akhir”, selepas paras air meningkat secara tidak dijangka.

“Kedua, kesukaran yang kami hadapi ialah apabila paras air mencecah 1.5 meter.. ia menenggelamkan rumah… jadi apabila kami dimaklumkan (untuk menyelamatkan) rumah ini dan rumah itu, ia menyukarkan kami untuk mengenal pasti nombor dengan tepat,” katanya.

Menurutnya, pasukan penyelamat juga berdepan tugas berat apabila bot penyelamat mereka melanggar kereta yang ditenggelami air dan terbalik.

Beliau juga meminta sukarelawan mendaftar di pusat operasi, supaya pihak berkuasa dapat menjejaki mereka atas sebab keselamatan, sambil menyelamatkan mereka yang terperangkap.


Tiga direman SPRM bantu siasatan terima rasuah RM24 juta

Tiga individu termasuk bekas ketua pegawai eksekutif (CEO) anak syarikat sebuah bank direman lima hari bermula hari ini bagi membantu siasatan Suruhanjaya Pencegahan Rasuah Malaysia (SPRM) kerana disyaki menerima rasuah lebih RM24 juta.

Perintah reman itu dikeluarkan oleh Majistret Mohd Dinie Shazwan Ab Shukor terhadap seorang wanita yang merupakan bekas CEO berusia lingkungan 50-an, lelaki berusia 58 tahun yang tidak bekerja dan perunding kewangan yang berusia 53 tahun, selepas SPRM membuat permohonan di Mahkamah Majistret Putrajaya, menurut laporan Bernama.

Menurut sumber, ketiga-tiga individu itu ditahan di SPRM Putrajaya kira-kira 6 petang semalam ketika hadir memberi keterangan.

Sumber berkata mereka disyaki menerima rasuah berjumlah lebih RM24 juta sebagai balasan meluluskan pinjaman dibuat oleh sebuah syarikat tempatan berjumlah lebih RM294 juta.

Kes disiasat mengikut Seksyen 16 (a)(A) Akta SPRM 2009.


Bekalan keranda di Hong Kong terjejas selepas China tutup bandar utama

Hong Kong kini berdepan masalah pengurusan mayat mangsa yang meninggal dunia akibat jangkitan Covid-19, ia susulan peningkatan kes kematian dan kekurangan bekalan keranda.

Hong Kong bergantung bekalan keranda yang diimport dari China tetapi susulan penutupan bandar utama bagi membendung penularan Covid-19 mengakibatkan bekalan keranda juga terjejas.

Kebanyakan kelewatan pengurusan mayat disebabkan oleh kesesakan pengangkutan dari bandar jiran selatan China, Shenzhen, yang merupakan pembekal utama tetapi kini sedang bergelut dengan penularan Covid-19.

Sebahagian besar daerah yang bersempadan dengan Hong Kong ditutup ekoran penularan virus tersebut.

Bekalan kegunaan yang biasa digunakan dalam pengurusan kematian seperti kertas tradisional untuk menghasilkan replika barangan, dari kereta ke rumah dan barangan peribadi lain, yang dibakar sebagai ritual pengebumian masyarakat Cina bagi orang mati juga terjejas.

China membekal lebih 95 peratus daripada 250 hingga 300 keranda yang diperlukan untuk kegunaan orang ramai di Hong Kong setiap hari, kata pegawai makanan dan kebersihan bandar, Irene Young.

Hong Kong menerima lebih 3,570 keranda dalam tempoh dari 14 hingga 26 Mac, selepas kerajaan di bandar yang diperintah China itu menjalinkan koordinasi dengan pihak berkuasa tanah besar.

“Saya tidak pernah melihat ahli keluarga sebegitu kecewa, begitu sedih, sangat tidak berdaya,” kata Chung, seorang warga Hong Kong dipetik laporan Reuters.

Sejak gelombang kelima Covid-19 melanda negara bekas jajahan British tahun ini, dilaporkan terdapat lebih daripada sejuta orang dijangkiti dengan lebih daripada 8,000 kematian direkodkan.


‘Top 5’ mula mesyuarat PRU-15

Mesyuarat yang mendapat perhatian umum melibatkan ‘Top 5’ UMNO yang dikatakan akan membincangkan tarikh Pilihan Raya Umum Ke-15 (PRU-15), bermula sebentar tadi.

Ia dihadiri Presiden UMNO Datuk Seri Ahmad Zahid Hamidi, Timbalan Presiden Datuk Seri Mohamad Hasan; dan tiga Naib Presiden iaitu Datuk Seri Ismail Sabri Yaakob; Datuk Seri Mahdzir Khalid; dan Datuk Seri Mohamed Khaled Nordin.

Perkara itu dikongsikan Mohamed Khaled menerusi Facebooknya.

Bekas Menteri Besar Johor itu turut memuat naik gambar kelima-lima mereka sedang bermesyuarat.

Difahamkan, mesyuarat itu berlangsung di Ibu Pejabat UMNO di Menara Dato Onn di ibu negara.

Sebelum ini, UMNO memaklumkan perkara berkaitan tarikh PRU akan dibincangkan dalam kalangan ‘Top 5’ parti itu.

Majlis Tertinggi (MT) UMNO pula akan bermesyuarat malam ini yang antara lain akan turut membincangkan isu PRU-15 selain persiapan jentera parti bagi menghadapi pilihan raya itu.

Bulan lalu, Ismail Sabri memberi bayangan beliau akan berjumpa ‘top five’ UMNO untuk membincangkan tarikh PRU-15 sebelum pembentangan Bajet 2023 yang akan dibentangkan pada 7 Oktober ini.

“Macam saya beritahu sebelum ini apa sahaja keputusan yang dibuat kita tunggu ‘top five’ UMNO bermesyuarat,” katanya.

Kelmarin, Setiausaha Agung UMNO, Datuk Seri Ahmad Maslan dilaporkan berkata semua ahli MT boleh membangkitkan sebarang isu untuk dibincangkan dalam Mesyuarat Khas MT.

Beliau bagaimanapun tidak mengulas apabila ditanya sama ada PRU-15 turut dimasukkan sebagai satu daripada agenda utama yang akan dibincangkan nanti.

“Mesyuarat (Khas MT UMNO) pada 30 September ini adalah mesyuarat bulanan parti. Biasanya, ia akan membincangkan isu-isu semasa. Mesyuarat ini adalah rutin parti setiap bulan. Begitulah juga pada mesyuarat bulan-bulan sebelum ini, isu semasa juga dibincangkan.

“Bagaimanapun semua Ahli MT boleh bercakap apa juga tajuk yang sesuai,” katanya.


Anak Najib terlepas kes tak bayar cukai RM10.3 juta, LHDN tarik balik rayuan

Anak bekas Perdana Menteri Datuk Seri Najib Tun Razak, Nooryana Najwa kini tidak lagi berdepan dengan tuntutan cukai daripada Lembaga Hasil Dalam Negeri (LHDN).

Sepatutnya anak Najib tersebut perlu membayar RM10.3 juta cukai pendapatan tidak dibayar, bagaimanapun LHDN menarik balik rayuan yang difailkan di Mahkamah Rayuan hari ini.

Peguam Wee Yeong Kang yang mewakili Nooryana Najwa berkata LHDN memfailkan notis untuk tidak meneruskan rayuan itu pada Isnin.

“Anak guam kami telah menyelesaikan kes cukainya selepas ejen cukainya dan LHDN berbincang mengenainya,“ katanya dipetik laporan media.

Wee berkata rayuan LHDN yang dijadualkan didengar hari ini.

LHDN merayu terhadap keputusan Mahkamah Tinggi Shah Alam pada 26 Ogos 2020 yang menolak permohonannya untuk mendapatkan penghakiman terus terhadap Nooryana Najwa bagi mendapatkan semula RM10.3 juta cukai pendapatan yang belum dibayar.

Pada 24 Julai 2019, kerajaan Malaysia memfailkan writ saman dan penyataan tuntutan menerusi LHDN, di Mahkamah Tinggi, menamakan Nooryana Najwa selaku defendan.

Menurut penyataan tuntutan, LHDN mendakwa Nooryana Najwa gagal mengemukakan Borang Nyata Orang Perseorangan mengikut Seksyen 77 Akta Cukai Pendapatan 1967 bagi Tahun Taksiran 2011 sehingga 2017.

LHDN mendakwa sehingga kini, defendan masih gagal membayar amaun cukai pendapatan yang masih terhutang termasuk dengan kenaikan yang kesemuanya berjumlah RM10,335,292.36.


Mampukah Anwar teruskan legasi ekonomi seperti Muhyiddin?

Sejak menjadi kerajaan pada Disember 2022 yang lalu, pentadbiran Pakatan Harapan (PH) dilihat tidak memberikan solusi dan penyelesaian kepada isu-isu rakyat.

Ia sangat berbeza ketika mereka menjadi pembangkang yang sentiasa penuh dengan pelbagai formula, cadangan dan kritikan yang dilemparkan kepada pihak kerajaan diketuai Tan Sri Muhyiddin Yassin dan Datuk Seri Ismail Sabri Yaakob.

Masa dua minggu yang diberikan kepada Majlis Tindakan Sara Hidup Negara (NACCOL) bukan sahaja melebihi tempohnya, bahkan mesyuarat yang dipengerusikan oleh Perdana Menteri ke-10 (PMX), Datuk Seri Anwar Ibrahim itu juga tidak memberikan solusi tuntas kepada permasalahan rakyat.

Bukan itu sahaja, kenyataan PMX yang mengatakan sektor penternakan sudah lama mencapai tahap yang mampan juga sangat diragui.

Hal ini kerana ia sangat bertentangan dengan statistik yang dikeluarkan oleh Jabatan Perangkaan Malaysia (DOSM) pada September 2022 yang menyatakan bahawa Kadar Sara Diri (SSR) ataupun permintaan di peringkat domestik bagi daging kambing atau bebiri hanyalah 10.7 peratus.

Manakala SSR bagi daging lembu/kerbau pula hanya 18.9 peratus. Permintaan dalam negara pun tidak mampu, bagaimana mahu dieksport seperti hasil mesyuarat NACCOL?

Lebih merisaukan, produk seperti telur yang melebihi 100 peratus SSR pula disuruh import untuk menyelesaikan masalah harga telur di dalam negara.

Sedangkan kadar SSR telur yang mencapai 114.4 peratus itulah yang perlu dieksport kerana ia melebihi permintaan di dalam negara. Bagaimanakah para menteri ini membaca dan menterjemah data-data yang dikeluarkan secara rasmi oleh DOSM?

Dalam hal ehwal ekonomi, Kerajaan Madani dilihat hanya rancak mengumumkan sesuatu yang ‘besar’ sebagai penyelesaian kepada isu berkaitan rakyat.

Di akhirnya, hanya indah khabar daripada rupa. Keputusan mesyuarat NACCOL, isu harga ayam yang akan diumumkan keesokan harinya dan beberapa lagi pengumuman yang kosong daripada tindakan untuk menyelesaikan sesuatu permasalahan.

Mujurlah negara kita diterajui oleh kepimpinan yang cakna dengan ekonomi dan menyelesaikan masalah rakyat dengan efisien ketika diserang dua krisis serentak iaitu krisis kesihatan dan krisis ekonomi.

Walaupun lapan siri Pakej Rangsangan Ekonomi yang berjumlah RM530 bilion dikecam oleh pembangkang pada ketika itu (yang kini menjadi kerajaan), namun statistik menunjukkan usaha tersebut berjaya.

Buktinya, bukan sahaja Keluaran Dalam Negara Kasar (KDNK) Malaysia bagi setiap suku tahun 2022 merekodkan peningkatan yang memberangsangkan, bahkan KDNK negara bagi tahun 2022 turut mencapai angka yang tinggi (8.7 peratus) berbanding tahun 2021 (3.1 peratus).

Ia melebihi prestasi yang dicapai oleh negara jiran dan negara-negara maju lain seperti Singapura (3.8 peratus), Indonesia (5.3 peratus), China (3.6 peratus), Korea Selatan (2.6 peratus) dan Amerika Syarikat (2.1 peratus).

Selain itu, menurut data terkini yang dikeluarkan oleh Malaysian Investment Development Authority (MIDA), Malaysia mencatatkan peningkatan pelaburan sebanyak 83.1 peratus pada tahun 2021 (RM306.5 bilion) berbanding tahun 2020 (RM164 bilion).

Bukan itu sahaja, malah aliran masuk bersih bagi Pelaburan Langsung Asing (FDI) ke Malaysia pada suku ke-4 tahun 2022 meningkat dengan jumlah RM19.3 bilion berbanding RM12.3 bilion pada suku ke-3 bagi tahun yang sama.

Ia selari dengan data pengangguran negara yang menunjukkan tren menurun sepanjang tahun 2022. Walaupun tahun 2021 merekodkan kenaikan pengangguran pada kadar 4.6 peratus berbanding 4.5 peratus pada 2020, namun ia berbeza sepanjang tahun 2022 apabila Disember 2022 merekodkan kadar pengangguran yang lebih rendah iaitu pada kadar 3.6 peratus berbanding 4.2 peratus pada Januari tahun yang sama.

Ini menunjukkan kebanyakan rakyat telah mendapatkan kembali pekerjaan untuk menyara kehidupan mereka setelah ramai yang dibuang kerja akibat pandemik Covid-19.

Justeru, rakyat memerhati dan menantikan apakah penyelesaian kepada isu ekonomi rakyat yang akan dibentangkan oleh Kerajaan Madani pada Pembentangan Belanjawan 2023 pada 24 Februari nanti.

Adakah ia menjadi suatu penyelesaian kepada ekonomi rakyat dan mampu menyambung kestabilan ekonomi Malaysia, terutama pasca pandemik atau sebaliknya.

Asyraf Salleh
Kuala Terengganu

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Denda 10,000 riyal jika kerjakan umrah tanpa permit

Pihak berkua Arab Saudi mengualgi amaran akan mengenakan denda sehingga 10,000 riyal sekiranya ada individu yang ditangkap kerana mengerjakan umrah tanpa permit.

Jurucakap Pertahanan Awam Arab Saudi berkata, permit umrah akan disemak menerusi permohonan dalam aplikasi Tawakkalna dengan membandingkan maklumat kewarganegaraan, penduduk dan nombor pasport.

“Sesiapa yang ditangkap kerana melakukan umrah tanpa permit akan didenda 10,000 riyal. Permit dalam Tawakkalna mestilah bertepatan dengan tarikh mengerjakan umrah yang telah dipilih,” katanya.

Kementerian Dalam Negeri dan Keselamatan Awam menekankan keperluan mendapatkan permit menunaikan umrah menerusi aplikasi Tawakkalna atau Eatamarna.

Walaupun, Kementerian Haji dan Umrah mengumumkan sebelum ini bahawa tidak perlu mendapatkan permit dan temujanji untuk menunaikan solat di Masjidil Haram di Makkah, tetapi permit diperlukan bagi menunaikan umrah dan bersolat di Al-Rawdah Sharifa di Masjid Nabawi, Madinah.

Kementerian telah mengehadkan umur minimum untuk mengeluarkan permit mengerjakan umrah dan solat di Al-Rawdah Sharifa hanya kepada kanak-kanak berumur 5 tahun dan ke atas.

Individu yang tidak menerima vaksin Covid-19 atau yang belum menyelesaikan imunisasi boleh menunaikan umrah dan memasuki Masjidil Haram dan Masjid Nabawi, tetapi dengan syarat mereka tidak dijangkiti wabak itu atau pernah berhubung dengan orang yang telah disahkan dijangkiti virus tersebut.

Selain itu, tidak perlu mendaftarkan maklumat imunisasi untuk jemaah yang datang dari luar negara untuk mendapatkan permit umrah. – Agensi


Russia serang Ukraine dari pelbagai arah, beri amaran kepada negara lain

Presiden Vladimir Putin, tanpa mengendahkan kecaman dunia dan sekatan yang dikenakan, meneruskan serangan ke atas negara merdeka, Ukraine, dalam tindakan berskala penuh dari pelbagai arah – satu langkah yang bakal menulis semula landskap geopolitik dunia.

Ketika Kyiv merayu bantuan tatkala rakyatnya mula melarikan diri, Putin menghantar tentera daratnya memasuki Ukraine dalam perang yang dianggap terbesar di Eropah dalam beberapa dekad, sambil merujuk senjata nuklearnya, dan mengancam mana-mana pihak yang cuba mengganggunya.

Pegawai Ukraine berkata, tentera mereka sedang berdepan seranga Russia dari pelbagai sudut dan telah kehilangan kawalan ke atas loji kuasa nuklear Chernobyl yang telah dihentikan, tempat bencana nuklear terburuk di dunia.

“Russia telah memulakan usaha jahat, tetapi Ukraine mempertahankan dirinya dan tidak akan melepaskan kebebasannya,” kaya Presiden Ukraine Volodymyr Zelenskyy menerusi Twitter.

Di Washington, Presiden Amerika Syarikat Joe Biden mengumumkan sekatan baharu terhadap Russia, dengan mengatakan Putin “memilih perang” dan Moscow akan menanggung akibat tindakan itu.

Biden juga mengakui bahawa pencerobohan itu – dan usaha untuk menggagalkan Putin – akan menyebabkan rakyat AS menanggung kesan.

Tetapi beliau berusaha untuk meyakinkan bahawa kesan ekonomi yang mungkin dihadapi, terutama dengan kenaikan harga bahan tenaga, dijangka berlaku dalam tempoh masa yang pendek.

Sekatan itu akan menyasarkan bank Russia, individu berkuasa, syarikat dikawal kerajaan dan sektor teknologi tinggi, katanya, sambil menambah ia direka untuk tidak mengganggu pasaran tenaga global. Eksport minyak dan gas asli Russia merupakan sumber tenaga penting untuk Eropah.

Kementerian Pertahanan Russia berkata tentera telah memusnahkan banyak pangkalan udara Ukraine, kemudahan tentera dan dron, dan mengesahkan kehilangan jet serangannya Su-25, sambil menyalahkan “kesilapan juruterbang.”

Russia mendakwa tidak menyasarkan bandar, tetapi menggunakan senjata tepat dan tidak memberi ancaman kepada penduduk awam.

Angkatan bersenjata Ukraine melaporkan sekurang-kurangnya 40 askar maut, dan berkata sebuah pesawat tentera yang membawa 14 orang terhempas di selatan Kyiv.

Sementara itu, Menteri Kesihatan Ukraine Viktor Lyashko berkata 57 rakyat negara itu terbunuh akibat pencerobohan Russia, dan 169 lagi cedera.

Lyashko juga berkata pihak berkuasa Ukraine menggunakan semula kemudahan penjagaan kesihatan negara itu untuk memberi ruang kepada mereka yang memerlukan bantuan perubatan. – Agensi


Bot karam di Pulau Redang: Tiga nelayan lemas, dua masih hilang

Tiga daripada lima lelaki yang dilaporkan hilang selepas bot nelayan dinaiki bersama seorang lagi rakan mereka karam di perairan Pulau Redang, Isnin lepas, ditemukan lemas hari ini.

Pengarah Agensi Penguatkuasaan Maritim Malaysia (APMM) Terengganu Kapten Maritim Muhammad Suffi Mohd Ramli berkata mayat mereka ditemukan terapung antara 11 pagi hingga 1.30 tengah hari tadi oleh nelayan setempat yang turut serta dalam operasi mencari dan menyelamat (Carilamat).

“Kesemua mayat ditemukan di lokasi berbeza sekitar 1.7 hingga 1.9 batu nautika dari Pulau Redang,” katanya menurut Bernama.

Beliau berkata kesemua mangsa yang berasal dari Pasir Puteh, Kelantan itu ialah Saludin Ismail, 50, Mohd Nazri Abu Bakar dan Zulkifli Umar, kedua-duanya berusia 48 tahun.

Katanya dalam kejadian pada 10 malam itu, bot nelayan dinaiki enam lelaki karam setelah dilanda ribut di kedudukan lebih kurang 10 batu nautika dari Pulau Redang.

Bagaimanapun, seorang mangsa terselamat iaitu Muhammad Kamaruddin Yudi, 31, manakala dua lagi lelaki masih hilang iaitu Ahmad Zamri Ishak, 66, dan Raja Zainudin Raja Ibrahim, 49.

Muhammad Suffi berkata sektor pencarian bagi operasi yang memasuki hari kedua diperluas hingga 242 batu nautika dan beberapa aset telah diatur gerak dalam operasi awal pagi tadi termasuk Kapal Maritim (KM) Redang, pesawat Bombardier CL415 bersama bot Perkasa 1234.

Beliau berkata operasi Carilamat yang turut dibantu lebih 10 bot nelayan tempatan itu ditangguh pada 7 malam ini dan akan disambung 7 pagi esok.

Katanya semua mayat dibawa ke Hospital Sultanah Nur Zahirah di sini untuk proses pengecaman dan bedah siasat sebelum diserahkan kepada keluarga masing-masing.

Bot nelayan tempatan dengan nombor pendaftaran TFA 124 itu keluar dari Jeti Pasir Puteh, Kelantan.


Bersatu tumpu perkasa hubungan dengan PAS, tak fikir ‘khemah besar’

Parti Pribumi Bersatu Malaysia (Bersatu) lebih menumpukan usaha memperkasa dan memantapkan hubungan bersama PAS di dalam gabungan Perikatan Nasional (PN), berbanding pembentukan ‘khemah besar’ bersama pembangkang.

Timbalan Presiden Bersatu Datuk Seri Ahmad Faizal Azumu fokus utama Bersatu pada masa ini adalah untuk memperkasa dan memantapkan hubungan dengan PAS yang dilihat mampu meneruskan agenda perjuangan agama, bangsa dan tanah air selain menolak segala kemungkaran dan salah guna kuasa.

“PAS dan Bersatu sebagai rakan akrab, rakan kongsi yang akan meneruskan agenda perjuangan agama bangsa dan tanah air menolak kleptokrasi, segala bentuk kemungkaran dan salah guna kuasa ini.

“PN akan meneruskan perjuangan demi kepentingan rakyat dan negara untuk memperbaiki imej negara yang tercalar dengan teruk sekali,” katanya kepada pemberita ketika program Singgah Sahur Bersama Media dan Belia negeri Perak di sini hari ini.

Sehubungan itu Ahmad Faizal berkata Bersatu belum menetapkan sebarang pendirian berhubung pendekatan ‘Khemah Besar’ yang melibatkan gabungan beberapa parti bagi menghadapi Pilihan Raya Umum Ke-15 (PRU-15).

Menurutnya perkara itu hanya akan diputuskan selepas perbincangan dilakukan oleh Majlis Pimpinan Tertinggi (MPT) Bersatu.

“Kami belum bincangkan tentang khemah mana yang kami ingin sertai sama ada khemah besar atau kecil. Ini semua terserah kepada keputusan yang akan dibuat MPT setelah tiba masanya nanti.

“Rakan-rakan dalam komponen Perikatan Nasional tentunya akan terus komited bersama kami, terutama sekali di Semenanjung ini,” katanya mengulas kenyataan Timbalan Presiden AMANAH Datuk Seri Salahuddin Ayub.

Salahuddin sebelum ini dilapor berkata pemimpin parti pembangkang perlu berjiwa besar dengan memaafkan dan melupakan perkara lalu bagi merealisasikan pendekatan ‘Khemah Besar’ untuk berdepan Barisan Nasional.


Perbicaraan pengesahan lafaz cerai MB Perlis ditetapkan 25 Ogos

Kes pengesahan lafaz cerai Menteri Besar Perlis, Datuk Seri Azlan Man terhadap isterinya, Sova Ali akan dibicarakan pada 25 Ogos depan.

Keputusan tersebut dibuat Mahkamah Rendah Syariah Hulu Langat selepas Azlan tidak hadir kerana mempunyai urusan kerja yang tidak dapat dielakkan, menurut laporan BH.

Azlan diwakili peguamnya, Nurul Atikah Abd Rashid hadir ke mahkamah hari ini tetapi Azlan tidak dapat hadir sementara bekas isterinya, Sova hadir dengan memakai jubah berwarna hitam dan diwakili peguam, Muhammad Syafiq Ibrahim.

Muhammad Syafiq memberitahu mahkamah yang pihaknya sudah cuba membuat serahan surat saman sebelum ini kepada Ahli Dewan Undangan Negeri (ADUN) Bintong tetapi tidak berjaya dan turut gagal menghubungi defendan.

Bagaimanapun, salinan saman itu dapat diserahkan kepada peguam defendan semalam.

“Hari ini adalah sebutan kali pertama untuk defendan menjawab permohonan pengesahan lafaz cerai.

“Saya difahamkan defendan tidak hadir kerana ada urusan kerja, namun peguam beliau ada.

“Prosiding ini tidak dibuat di Perlis kerana permohonan difailkan oleh Sova (anak guam) yang menetap di sini.

“Serahan saman kepada defendan dibuat sejurus permohonan difailkan bulan lalu dan kita memfailkan pengesahan lafaz cerai itu mengikut Seksyen 57 Enakmen Undang-undang Keluarga Islam Negeri Selangor 2003,” katanya.

Sementara itu, Nurul Atikah memberitahu hakim, anak guamnya sudah menerima salinan surat saman sebelum ini tetapi melalui pembantu.

Beliau berkata, pihaknya maklum mengenai perkara itu selepas defendan melantiknya sebagai peguam syarie di Mahkamah Syariah Shah Alam pada 1 Julai lalu menerusi panggilan video.

Pada prosiding sama, Nurul Atikah turut memohon perbicaraan akan datang diadakan secara tertutup kerana status anak guamnya sebagai Menteri Besar Perlis dan bimbang berlaku salah faham masyarakat terhadap reputasinya.

“Anak guam saya tiada masalah dalam kes pengesahan lafaz cerai ini cuma tidak hadir kerana ada urusan kerja dan menerima pemberitahuan pada saat akhir.

“Ada beberapa isu perlu dijawab dan atas sebab itu saya memohon perbicaraan tertutup, namun terpulang kepada budi bicara hakim,” katanya.

Abdullah Zuhdee kemudian berkata, keputusan mengenai permohonan itu akan dimaklumkan kelak sebelum perbicaraan.

Beliau berkata, mahkamah tidak dapat merekodkan keterangan dan persetujuan hari ini kerana defendan tidak hadir.

“Mahkamah tidak dapat ambil kenyataan lisan sama ada defendan bersetuju atau tidak dengan kenyataan plaintif.

“Kena dengar kedua-dua pihak, jadi prosiding ditangguhkan ke tarikh akan datang,” katanya.


Sumbangan Armada tiba di bumi Palestin

Sebanyak RM100,000 nilai barangan, termasuk makanan dan perubatan sumbangan Armada Bersatu menerusi Malaysia Humanitarian Aid and Relief (MAHAR) telah tiba di bumi Palestin.

Ketua Armada Nasional, Wan Ahmad Fayhsal Wan Ahmad Kamal berkata sumbangan secara berperingkat itu diserahkan oleh wakil MAHAR dan Armada kepada rakyat Palestin.

Katanya, sebelum itu Armada Bersatu telah melancarkan kutipan derma secara dalaman bagi membantu kempen kemanusiaan kepada rakyat Palestin yang merupakan mangsa perang kesan kezaliman pengganas Israel.

“Hasil sumbangan yang disasarkan hanya RM100,000.00 telah melebihi jumlah sasaran apabila kempen selama 24 jam ‘Tabung Kasih Palestin dari Armada Bersatu’ ini mencapai jumlah sebanyak RM 165,650.53 saat melabuhkan tirainya,” katanya sambil berterima kasih kepada penyumbang.

Katanya, baki RM 65,650.53 pula akan diserahkan sepenuhnya dalam tabung yang diwujudkan dengan kerjasama Pemuda Perikatan Nasional yang terdiri dari rakan koalisi antaranya Dewan Pemuda PAS Malaysia (DPPM), dan masing-masing sayap Pemuda Gerakan, Star dan SAPP.

Kanak-kanak dan belia Palestin menerima bantuan makanan dan bekalan perubatan yang disumbangkan Armada Bersatu.


Sekarang sedang bincang dengan BN, kata Saifuddin berhubung agihan kerusi

Pengagihan kerusi pada Pilihan Raya Negeri (PRN) yang akan diadakan tahun ini dijangka menjadi antara agenda utama mesyuarat Sekretariat Kerajaan Perpaduan di Pusat Dagangan Dunia Kuala Lumpur Ahad ini.

Pembahagian kerusi antara parti dalam Pakatan Harapan (PH) dengan UMNO sedang berjalan dan dijangka berjalan lancar kerana tanpa masalah besar timbul.

Ketua Setiausaha PH Datuk Seri Saifuddin Nasution Ismail berkata Perdana Menteri Datuk Seri Anwar Ibrahim akan hadir mempengerusikan mesyuarat itu.

“… akan ada laporan tentang tiga perkara iaitu Jawatankuasa Pemantauan dan Polisi, Jawatankuasa Perundingan Kerusi serta Jawatankuasa Mobilisasi dan Komunikasi,” katanya dalam sidang media ketika mengulas persiapan PH bagi menghadapi PRN di sini hari ini, lapor Bernama.

Menyentuh rundingan kerusi dengan Barisan Nasional (BN), beliau berkata pakatan pilihan raya antara PH dan gabungan politik itu mencukupi untuk meningkatkan potensi kebolehmenangan dalam PRN.

“Sekarang kita sedang bincang dengan BN… kalau dia masuk, kita tak masuk… kita masuk, dia tak masuk… ,” katanya.

Negeri yang terlibat dalam PRN ialah Kedah, Pulau Pinang, Selangor, Negeri Sembilan, Kelantan dan Terengganu.

Mengenai Kongres Nasional Khas Keadilan yang bakal berlangsung di Stadium Malawati, Shah Alam Sabtu ini, Saifuddin Nasution yang juga Setiausaha Agung PKR berkata ia bertemakan ‘Malaysia MADANI: Pelaksanaan Sebuah Idealisme’ dan merupakan prelud kepada PRN.

“Ia khusus untuk kita salurkan tumpuan pimpinan dan anggota parti kepada persiapan PRN,” katanya.

Beliau berkata kongres itu turut merangkumi sesi perbahasan wakil negeri dan sayap Angkatan Muda Keadilan serta Wanita PKR.


Omicron sumbang lebih banyak kematian di AS berbanding Delta

Gelombang Omicron semakin berkurangan, tetapi jumlah kematian disebabkan varian baharu Covid-19 itu telah melepasi angka yang disumbangkan ketika gelombang Delta dan terus meningkat di kebanyakan negeri di Amerika Syarikat (AS).

Di 14 negeri – Alabama, Alaska, Arkansas, California, Georgia, Hawaii, Idaho, Kentucky, Maine, Oklahoma, Tennessee, Texas, Utah dan West Virginia – purata angka kematian harian sekarang ini lebih tinggi berbanding dua minggu lalu.

Sejak 24 November, apabila Afrika Selatan pertama kali melaporkan varian Omicron kepada Pertubuhan Kesihatan Sedunia (WHO), AS mengesahkan lebih 30,163,600 jangkitan baharu dan lebih 154,750 kematian baharu.

Walaupun AS pada mulanya tidak mengenal pasti sebarang kes Omicron dalam wilayahnya sehingga 1 Disember, Pusat Kawalan dan Pencegahan Penyakit (CDC) sejak itu telah mengesahkan bahawa varian berkenaan berada di negara itu sekurang-kurangnya seminggu lebih awal.

Sebagai perbandingan, dari 1 Ogos hingga 31 Oktober tahun lalu, tempoh yang sama meliputi lonjakan varian Delta paling teruk di AS, negara itu mengesahkan 10,917,590 jangkitan baharu dan 132,616 kematian baharu.

Itu menjadikan kes rasmi kira-kira 176 peratus lebih tinggi semasa gelombang Omicron berbanding dalam tempoh Delta. Kiraan kes sebenar masih lebih tinggi kerana ramai individu melakukan ujian di rumah yang keputusannya tidak termasuk dalam statistik rasmi kerajaan.

Setakat ini, jumlah kematian semasa gelombang Omicron adalah kira-kira 17 peratus lebih tinggi berbanding kematian dalam gelombang Delta. – New York Times


Trafik penumpang SIA cecah 2 juta kali pertama sejak wabak Covid

Kumpulan Singapore Airlines (SIA) menyaksikan trafik penumpang mencecah paras dua juta pada Julai – kali pertama sejak wabak Covid-19 bermula lebih dua tahun lalu.

Bilangan penumpang pada Julai meningkat 7.5 peratus daripada bulan sebelumnya, menurut keputusan operasi terkini Kumpulan SIA yang dikeluarkan pada Isnin (15 Ogos).

“Permintaan untuk perjalanan udara kekal teguh ketika kemuncak musim panas merentasi setiap rantau laluan, kecuali Asia Timur, di mana sekatan perjalanan kekal di beberapa pasaran utama,” katanya.

Kapasiti penumpang kumpulan SIA pada Julai adalah 4.9 peratus lebih tinggi berbanding bulan sebelumnya, dan 107.8 peratus lebih tinggi berbanding setahun lalu.

Kapasiti kumpulan juga mencapai 67 peratus daripada tahap pra-Covid-19 pada bulan tersebut.

Faktor muatan penumpang kumpulan – ukuran sejauh mana syarikat penerbangan mengisi tempat duduk yang tersedia – mencapai tahap pandemik baharu sebanyak 87.4 peratus pada Julai.

Kumpulan SIA menyatakan bahawa ini adalah faktor muatan penumpang bulanan kedua tertinggi dalam sejarahnya, dengan angka bulanan tertinggi ialah 87.6 peratus pada Disember 2019.

Bagaimanapun, faktor muatan kargo turun sebanyak 26.7 mata peratusan tahun ke tahun kepada 60.5 peratus pada Julai.

Pada bulan tersebut, SIA menyambung semula perkhidmatan ke Shenzhen, China.

Sehingga akhir Julai, rangkaian penumpang Kumpulan SIA meliputi 99 destinasi, termasuk Singapura. Ini meningkat daripada 98 pada bulan Jun.

SIA melayani 73 destinasi manakala Scoot terbang ke 47 destinasi pada akhir Julai tahun ini.


Tambakan laut, tiada jaminan PH sama ada akan sambung atau hentikan: Adly

Sekiranya Pakatan Harapan (PH) berjaya memenangi Pilihan Raya Negeri (PRN) Melaka, tiada jaminan diberikan untuk menyambung atau menghentikan sebarang projek tambakan laut di negeri tersebut.

Calon Ketua Menteri PH, Adly Zahari tidak memberikan sebarang komitmen dan pendirian yang tegas berhubung isu tambakan laut di Melaka, bagaimanapun berkata mereka menimbang untuk memberi perhatian khusus agar pembangunannya dilaksanakan dengan lestari dan berhemah.

Jelas Adlu lagi, ia termasuk mempertimbangkan semula projek reklamasi tanah dan tambakan laut di negeri itu dengan teliti, bagi memastikan pelaksanaannya sesuai dengan keperluan pembangunan semasa, selaras dengan manifesto Pelan Tindakan Maju Bersama Harapan.

“Sebagai contoh seperti pelaksanaan Projek Pembangunan Zon Ekonomi Persisiran Pantai Melaka (M-WEZ) yang merangkumi pembangunan sehingga di selatan Melaka, kerana kita melihat ia tidak wajar disebabkan ia merupakan kawasan aktiviti perikanan dan penternakan yang penting untuk sumber makanan rakyat di negeri ini.

“Ketika PH mentadbir negeri ini selama 22 bulan, kita telah menghentikan apa sahaja mengenai projek tambakan laut di negeri ini, dan tambakan laut ini harus dijalankan dengan teratur mengikut perancangan bagi mengelakkan berlakunya susut nilai serta lebihan terhadap tanah tebus guna,” katanya lapor Bernama.

Terdahulu, Adly mengadakan sidang media di Graha Amanah Bukit Katil, Melaka.

Mengulas lanjut Adli yang juga bekas ketua menteri Melaka itu berkata menerusi pelan itu juga, PH memberi tumpuan kepada usaha mempertingkatkan aspek kesejahteraan rakyat, pemerkasaan ekonomi dan pelaksanaan reformasi pentadbiran di negeri itu, termasuk menangani masalah banjir.

“Kami komited untuk mengatasi masalah ini dan berikrar untuk meyelesaikannya dalam tempoh lima tahun akan datang, dengan memastikan semua sumber digembleng sewajarnya dalam masa yang dijanjikan, ini termasuk mewujudkan kawasan tanah lembap dan menyelenggara serta membina kolam tangkungan bagi membolehkan penyaluran air yang sempurna.

“Itu antara aspek-aspek yang kita ketengahkan hari ini dan saya pikir Melaka harus memacu ke hadapan dengan merancang masa depan kita, untuk memberi kesejahteraan dan kestabilan kepada negeri dan negara kita,” katanya.

Pada 10 Nov lepas PH membentangkan manisfeso PRN Melaka yang mengandungi tiga teras utama iaitu Melaka Sejahtera, Melaka Makmur dan Melaka Stabil, dengan enam strategi dan 32 inisiatif sebagai pelan bertindak pentadbiran negeri Melaka.

Suruhanjaya Pilihan Raya (SPR) menetapkan tarikh mengundi bagi PRN Melaka pada 20 Nov dan undi awal pada 16 Nov, berikutan pembubaran DUN pada 4 Okt lepas selepas empat Ahli Dewan Undangan Negeri (ADUN) menarik sokongan terhadap Ketua Menteri UMNO, Datuk Seri Sulaiman Md Ali.


Cubaan guling Raja Jordan: Putera Hamza dikenakan tahanan rumah

Raja Jordan Raja Abdullah II mengeluarkan perintah mengenakan tahanan rumah terhadap adik tirinya Putera Hamza, selain menyekat komunikasi dan pergerakannya berkuat kuasa serta-merta.

Dalam dokumen yang diterbitkan pada Khamis, Raja Abdullah II berkata beliau tidak akan membenarkan sesiapa pun “mendahulukan kepentingan mereka di atas kepentingan negara, dan saya tidak akan membenarkan walaupun saudara lelaki saya mengganggu keamanan negara kita banggakan.”

Pihak berkuasa di Jordan pada April tahun lalu mengumumkan bahawa mereka telah menggagalkan usaha untuk menggugat kestabilan negara.

Dua bekas pegawai kerajaan Jordan dijatuhi hukuman penjara 15 tahun pada Julai selepas mereka didapati bersalah bersubahat untuk menjatuhkan raja dan memihak kepada Putera Hamza.

Bekas putera mahkota itu mengumumkan bulan lalu bahawa beliau “menolak gelaran putera raja,” sebulan selepas kenyataan mahkamah diraja mengatakan beliau telah memohon maaf kepada raja atas cubaan rampasan kuasa.

“Kami tidak mempunyai banyak masa untuk menangani tingkah laku dan aspirasi Hamza yang tidak menentu. Kita mempunyai banyak cabaran dan kesukaran di hadapan, dan kita semua mesti berusaha untuk mengatasinya dan memenuhi aspirasi rakyat kita dan hak mereka untuk kehidupan yang bermaruah dan stabil,” kata Raja Abdullah II.

Katanya tindakan terbaharu itu, yang diambil atas nasihat sebuah majlis yang dibentuk mengikut Undang-undang Keluarga Diraja, bertujuan untuk membuka sisi gelap dalam sejarah Jordan dan keluarga dirajanya.

Raja Jordan itu berkata beliau telah membuat kesimpulan bahawa Putera Hamza tidak akan berubah selepas lebih daripada setahun di mana “dia menghabiskan semua peluang untuk memulihkan dirinya di jalan yang betul, selaras dengan warisan keluarga diraja.”

“Hamza terus mengabaikan semua fakta dan bukti yang tidak dapat dipertikaikan, memanipulasi peristiwa untuk menguatkan naratif palsunya,” kata Raja Abdullah II.

Beliau menyambung:

“Malangnya, adik saya benar-benar percaya apa yang dia dakwa. Khayalannya bukanlah perkara baru; ahli keluarga Hashemite kami yang lain dan saya telah lama menyedari bahawa dia mengingkari ikrarnya dan berterusan dalam tindakan tidak bertanggungjawabnya yang bertujuan untuk menyemai kekacauan, tidak peduli dengan kesan kelakuannya terhadap negara dan keluarga.”

Raja menuduh Putera Hamza meletakkan kepentingan peribadi berbanding negara dan hidup “dalam batasan realitinya sendiri daripada mengiktiraf, rasa hormat, kasih sayang, dan penjagaan yang diberikan kepadanya.”

“Beliau membentangkan naratif palsu tentang peranannya dalam kes hasutan, tidak menghiraukan fakta yang diketahui umum mengenai hubungannya yang mencurigakan dan komunikasinya dengan pengkhianat Bassem Awadallah, dan Hassan bin Zeid, di mana adik saya menghubungi dua kedutaan asing untuk bertanya tentang kemungkinan negara mereka menyokong apa yang disifatkannya sebagai perubahan rejim,” kata Raja Abdullah II.

Bassem adalah bekas ketua mahkamah diraja, dan Hassan bin Zaid, seorang kerabat peringkat rendah, dijatuhi hukuman penjara 15 tahun dan kerja berat atas dakwaan penglibatan mereka dalam konspirasi untuk menggantikan Raja Abdullah II dengan Hamza.


Tiada masalah untuk berjumpa, kata Anwar berhubung rayuan Dr Mahathir

Datuk Seri Anwar Ibrahim tidak mempunyai sebarang masalah sekiranya Pengerusi Pejuang, Tun Dr Mahathir Mohamad mahu berjumpa bagi membincangkan sebarang kemungkinan kerjasama untuk menghadapi Pilihan Raya Umum Ke-15 (PRU-15).

Terdahulu, Dr Mahathir dalam satu rakaman klip video di Facebook secara terbuka merayu untuk berjumpa dengan Pengerusi Pakatan Harapan (PH) itu bagi memastikan UMNO-Barisan Nasional (BN) tidak kembali berkuasa.

“Tak ada masalah, boleh jumpa boleh bincang.

“Tetapi selalu saya tekankan, yang penting, mengapa kita nak lawan BN, PN.

“(Kerana) dasarnya, (kita) tolak rasuah, soal tata kelola baik, tolak perkauman yang melampau. Kalau isu isu itu saya tiada masalah,” katanya dipetik laporan Malaysiakini.

Bercakap melalui sebuah klip video yang disiarkan di Facebooknya awal hari ini (21 Oktober 2022), Dr Mahathir berkata beliau tidak kisah sekiranya dilabel tidak tahu malu ataupun menjilat ludah sendiri.

“…kerana itu saya bersedia bertemu dengan Anwar kerana saya percaya dia juga berfikiran semacam (seperti) saya. Jika saya yang perlu memulakan langkah, saya akan lakukan.

“Orang nak kata saya tak tahu malu atau jilat lidah semula tidak memberi kesan kepada saya. Yang penting matlamat kita untuk menyekat orang yang merosakkan negara tercapai,” katanya.

Mengulas soal kerjasama terjalin pada pilihan raya umum lalu yang membuahkan kejayaan dengan kejatuhan UMNO-BN pimpinan Datuk Seri Najib Razak, Dr Mahathir berkata sifir politik ketika itu amat jelas agar pembangkang bersatu.

“Telah beberapa kali saya terbaca bahawa saya ini akan terhegeh-hegeh bertemu musuh apabila membuat percaturan politik.

“Contoh yang kerap diguna ialah bagaimana saya sanggup pergi berjumpa Anwar sampai ke mahkamah sebelum pilihan raya 2018 untuk mendapat sokongan daripadanya.

“Ini benar. Pada saya, perasaan peribadi, sikap sombong, ego, kepentingan diri tidak ada tempat dalam sesuatu perjuangan terutamanya apabila terkait agama, bangsa dan tanah air.

“Sifir politik ketika itu juga amat jelas, jika pihak pembangkang tidak bersatu dan bertanding atas pentas yang sama, Najib dan konco-konconya akan terus berkuasa.

“Maka pilihan yang perlu saya buat amat mudah. Untuk mengalahkan kejahatan yang sangat merosakkan negara, saya perlu bekerjasama dengan bekas-bekas musuh saya yang juga bersetuju perlu menyekat kejahatan tersebut,” jelasnya.

Pada tahun 2018, Dr Mahathir dilantik sebagai perdana menteri sekali lagi selepas berjaya menumbangkan kerajaan UMNO-BN di bawah tiket PH dan memerintah Malaysia selama 22 bulan sebelum akhirnya beliau meletakkan jawatan susulan enggan menyerahkan jawatan nombor satu negara itu kepada Anwar seperti dijanjikan.


Akta baharu rokok, vape dibentang Julai

Akta baharu bagi melarang aktiviti merokok dan pemilikan sebarang produk merokok termasuk rokok elektronik (vape) terhadap generasi muda yang lahir selepas 2005, akan dibentangkan pada sesi persidangan Parlimen Julai ini, kata Menteri Kesihatan Khairy Jamaluddin.

Beliau berkata rang undang-undang (RUU) tersebut sedang dimuktamadkan oleh Jabatan Peguam Negara, lapor Bernama.

“Saya rasa dalam tempoh satu ke dua minggu ini dah selesai dan boleh saya bentangkan kepada Jawatankuasa Pilihan Khas Kesihatan dan Teknologi,” katanya kepada media selepas Majlis Pelancaran MyCHAMPION Peringkat Kebangsaan, di sini hari ini.

Khairy pada 17 Februari lepas mengumumkan pengenalan akta tersebut bertujuan mengurangkan keterdedahan generasi akan datang terhadap rokok dan produk tembakau kerana pengambilannya adalah faktor utama kejadian kanser dan menyumbang 22 peratus kematian akibat kanser.

Terdahulu, semasa berucap Khairy berkata pengenalan akta baharu berkait dengan rokok ini merupakan satu daripada usaha Kementerian Kesihatan (KKM) dalam memperhebat kempen berhenti merokok dalam kalangan rakyat Malaysia.

“Saya akan bawa satu undang-undang supaya ia adalah kesalahan undang-undang untuk menjual rokok kepada sesiapa yang lahir selepas 2005. Memang penguatkuasaan akan menjadi cabaran.

Tiada apa yang dapat menghentikan dia untuk minta orang dewasa beli rokok untuk dia atau orang yang lahir sebelum 2005. Tapi saya rasa ini adalah langkah yang pertama ke arah kita menamatkan rokok kepada satu generasi yang menjadi ‘generational end game’,” katanya.

Khairy turut meminta sukarelawan MyCHAMPION untuk menegur orang awam yang merokok di kawasan larangan merokok.

“Saya punya penguat kuasa tidak cukup nak pergi ke setiap kedai makan nak bagi kompaun kepada yang masih degil, takkanlah kita nak buat operasi sampai bila-bila.

“Saya minta MyCHAMPION jadilah juara untuk kita tegur secara baik-baik supaya orang awam tidak lagi merokok di kawasan larangan merokok,” katanya.


Mahkamah sivil ketepi permohonan semakan wanita mohon keluar Islam

Mahkamah Tinggi Kuala Lumpur hari ini menolak kebenaran semakan kehakiman oleh seorang wanita Malaysia yang mahu diisytiharkan sebagai bukan lagi beragama Islam untuk bebas menganut Konfusianisme dan Buddha.

Ini bermakna Mahkamah Tinggi tidak akan meneruskan untuk mendengar kesnya. Wanita itu bagaimanapun memfailkan rayuan serta-merta.

Peguam Persekutuan Mohammad Sallehuddin Md Ali, yang mewakili peguam negara, mengesahkan bahawa hakim Mahkamah Tinggi Datuk Ahmad Kamal Md Shahid telah menolak permohonan wanita itu untuk kebenaran semakan kehakiman.

“Semakan ditolak dengan kos RM2,000 kepada AGC,” katanya merujuk kepada Jabatan Peguam Negara, sambil mengesahkan bahawa keputusan itu dihantar melalui e-mel tanpa memberikan alasan lanjut.

Peguam wanita itu Fahri Azzat mengesahkan bahawa permohonan anak guamnya untuk kebenaran semakan telah ditolak dalam keputusan yang dihantar melalui e-mel oleh jurubahasa mahkamah pada 3.28 petang, dan kos RM2,000 ditentukan pada 4.29 petang selepas penyerahan ringkas melalui e-mel.

Fahri mengesahkan anak guamnya telah pun memfailkan rayuan petang ini terhadap keputusan itu.

“Kami memaklumkan pemohon sejurus selepas keputusan itu. Pemohon mengarahkan kami merayu terhadap keputusan itu. Kami memfailkan rayuan terhadap keputusan itu pada 4.49 petang,” katanya menurut MM.

Bagi saman yang difailkan melalui permohonan semakan kehakiman, kebenaran hendaklah diperoleh terlebih dahulu daripada mahkamah sebelum saman boleh didengar.

Pada peringkat semakan, Peguam Negara berperanan membantu Mahkamah Tinggi menapis sebarang permohonan remeh.

Nama wanita berusia 32 tahun itu, yang dilahirkan daripada bapa mualaf dan ibu beragama Islam, tidak boleh dinamakan secara terbuka kerana perintah mahkamah dan hanya dirujuk sebagai “A”.

Pada 4 Mac, dia memfailkan semakan kehakiman di Mahkamah Tinggi sivil, menamakan empat responden – Mahkamah Rayuan Syariah, Mahkamah Tinggi Syariah, Majlis Agama Islam Wilayah Persekutuan (MAIWP) dan kerajaan Malaysia.

Wanita “A” memohon sekurang-kurangnya 12 perintah mahkamah sebagai sebahagian daripada tuntutannya, termasuk perisytiharan bahawa Mahkamah Syariah tidak mempunyai bidang kuasa atau kuasa untuk mengisytiharkan bahawa seseorang itu bukan lagi seorang Muslim.

Dia juga memohon perisytiharan daripada Mahkamah Tinggi sivil bahawa dia bukan lagi seorang Muslim dan perisytiharan bahawa dia berhak menganut agamanya Konfusianisme dan Buddhisme.

Wanita itu juga meminta Mahkamah Tinggi sivil mengisytiharkan keputusan Mahkamah Tinggi Syariah pada Julai 2020 dan Mahkamah Rayuan Syariah (Disember 2021) – yang menolak permohonannya untuk diiktiraf sebagai bukan lagi seorang Muslim – sebagai haram dan menyalahi undang-undang dan tidak sah, dan meminta keputusan mahkamah Syariah ini dibatalkan.

Dia juga memohon perintah mahkamah untuk memaksa Mahkamah Rayuan Syariah mengeluarkan segera perakuan keluar daripada agama Islam dan dokumen undang-undang lain yang diperlukan untuk memberi kesan kepada pelepasan itu serta-merta, dan untuk pampasan ke atas “akidah” atau sesi kaunseling agama yang menyalahi undang-undang di mana dia terpaksa hadir, serta penangguhan sementara terhadap keputusan Mahkamah Syariah.


PH juga berbelanja mewah siap sewa helikopter, kena adil dan disiasat juga: Marzuki

Jika Bersatu disiasat hanya kerana dakwaan belanja semasa kempen Pilihan Raya Umum Ke-15 (PRU-15), siasatan juga perlu diambil terhadap Pakatan Harapan (PH) yang juga berbelanja mewah.

Kempen PH semasa PRU-15 juga nampak hebat dan mewah dengan mempunyai lori sendiri dan papan iklan besar di kawasan mereka ditandingi, itu belum lagi diambilkira helikopter yang digunakan Datuk Seri Anwar Ibrahim ke sana sini berkempen.

Mantan Ketua Setiausaha Sulit Perdana Menteri (KSUS) Kelapan, Datuk Dr. Marzuki Mohamad berkata PKR dan DAP juga perlu tampil mendedahkan penyata akaun parti masing-masing jika mahu bercakap soal ketelusan dan integriti.

“Saya menyambut baik respon YAB Perdana Menteri yang bersetuju dengan saranan saya supaya PKR dan DAP mendedahkan kepada umum penyata akaun parti masing-masing seperti yang dilaporkan oleh akhbar Sinar Harian.

“Perlu didedahkan juga ialah akaun amanah (trustee account) kedua-dua parti ini jika ada.. Selain itu, SPRM (Suruhanjaya Pencegahan Rasuah Malaysia) juga wajar menyiasat dari mana PKR dan DAP mendapat sumber dana untuk membiayai PRU-15. Jika diperhatikan kedua-dua parti ini berbelanja besar,” katanya dalam satu hantaran Facebook.

Marzuki berkata jika dibandingkan dengan PH dan Perikatan Nasional (PN), bahan kempen parti diketuai Anwar lebih banyak bahan ceramah yang digunakan mereka, ia termasuk helikopter.

“Lihat sahaja jumlah bendera, poster, pentas ceramah, lori bergerak, sistem audio, iklan, billboard besar dan kecil, kempen di media sosial dan lain-lain.

“Ini tidak termasuk bayaran sewa jet dan helikopter untuk kegunaan Datuk Seri Anwar sendiri ketika berkempen. Juga kos-kos lain yang melibatkan kerja-kerja jentera parti,” katanya lagi.

Marzuki juga tidak menolak jumlah perbelanjaan bahan kempen PH boleh menelan ratusan juta ringgit dan daripada mana sumber wang tersebut diperoleh.

“Berdasarkan pengamatan kasar saya, jumlah pembiayaan kempen pilihan raya PKR dan DAP mencecah ratusan juta ringgit. Dari mana sumber ini diperolehi?

“PKR dan DAP adalah kerajaan di Pulau Pinang, Selangor dan Negeri Sembilan. Adakah PKR dan DAP tidak menerima sebarang sumbangan daripada mana-mana ahli perniagaan atau tauke-tauke yang berurusan dengan ketiga-tiga kerajaan negeri ini? Saya tanya saja bukan tuduh,” soalnya lagi.

Tegasnya lagi, kerajaan campuran juga perlu adil dan jika mahu SPRM menyiasat Bersatu, sepatutnya semua parti yang lain juga turut disiasat.

“Saya sebutkan begini kerana SPRM telah memulakan siasatan terhadap Bersatu dan sedang mengenalpasti sumber dana pilihan raya Bersatu.

“Tidak adil jika Bersatu sahaja disiasat kerana dituduh berbelanja besar. PKR dan DAP juga berbelanja besar,” ujarnya lagi.


Mural lucah: Guna taktik perkauman tutup kesalahan

Saya juga seorang pelukis mural.

Saya berpengalaman lebih 15 tahun dalam lukisan dinding atau mural. Cuma masa kini tidak mengamalkannya kerana kekurangan permintaan dan memilih kerja sebagai pereka grafik adalah lebih menguntungkan.

Ulasan saya terhadap penafian kononnya seorang pelukis bernama Luana Leong ini adalah taktik ‘Playing Victim’ untuk memperbodohkan netizen dengan sentimen perkauman seolah-olah teguran yang dilemparkan kepadanya (sebab lukis mural bogel) dikaitkan dengan perkauman.

Mana ada bangsa dan agama di dalam Malaysia ini boleh menerima mural lucah sedemikian di ruang terbuka. Jika ada sila nyatakan.

Lukis bogel baru pakaian

Ini adalah alasan tidak masuk akal dengan mengatakan ‘perlu lukis wanita bogel baru lukis pakaian’.

Tidak ramai tahu teknik lukisan mural tetapi pastinya mural sebegitu perlu dibuat lakaran secara kasar di permukaan yang mahu dilukis sebelum mewarnakannya.

Andainya proses mewarna telah dijalankan ia bermakna itu adalah imej akhir yang telah dilakarkan.

Tidak boleh diterima alasan perlu lukis bogel dulu baru nak warnakan pakaian.

Jika benar lakaran untuk gambar itu berpakaian pastinya beberapa bahagian terutama dada wanita itu tidak dilihat details sedemikian rupa dan perlu ada lakaran untuk lipatan/garisan bentuk pakaian.

Hentikan mencari publisiti murahan, memperbodohkan orang lain dan memainkan sentimen perkauman.

Lagi satu, mana ada kain hitam! Itu adalah Sun Shade Netting daripada plastik bukannya kain. Itu pun nak tipu juga..?

Noor Ismail


Labuan Zon Merah Covid-19

Kementerian Kesihatan (KKM) mengisytiharkan Wilayah Persekutuan Labuan sebagai Zon Merah Covid-19 berkuat kuasa hari ini, susulan peningkatan jangkitan, termasuk sebanyak 159 kes pada Jumaat berbanding 38 semalam, dan dua kluster aktif.

Sehingga semalam Labuan merekodkan 161 kes aktif dengan 134 pesakit menjalani kuarantin di rumah; 17 ditempatkan di PKRC; lapan dimasukkan ke hospital; dan dua dirawat di unit rawatan rapi (ICU), termasuk seorang daripadanya memerlukan alat bantuan pernafasan..

Setakat ini, Wilayah Persekutuan itu merekodkan 10,498 kumulatif kes aktif, dengan 10,106 pesakit sembuh, dan 149 kematian.

Terdahulu, Ketua Pengarah Kesihatan Tan Sri Dr Noor Hisham Abdullah memaklumkan Labuan terus mencatat peningkatan dalam kadar kebolehjangkitan tertinggi apabila merekodkan Rt 1.19 berbanding sehari sebelumnya sebanyak 1.18.

Sementara itu, Bernama melaporkan Pengarah Jabatan Kesihatan Labuan, Dr Ismuni Bohari berkata dua kluster aktif di Wilayah Persekutuan itu adalah Kluster Jalan Jati melibatkan sebuah bistro dan Kluster Bukit Kuda yang membabitkan sekumpulan komuniti tempatan.

“Kluster Jalan Jati dicetuskan oleh sekumpulan pelanggan premis makanan dan minuman (F&B) di Jalan Jati di pusat bandar, yang dahulunya sebuah premis hiburan sebelum dijadikan bistro.

“Kluster tersebut muncul pada 21 November lalu dan mula menular dengan pantas, menyebabkan lebih banyak jangkitan,” katanya.

Dr Ismuni berkata kanak-kanak berumur satu hingga sembilan tahun, antara individu yang dijangkiti menerusi kluster tersebut.

“Sekurang-kurangnya 18 kes telah disahkan menerusi ujian reaksi berantai polimerase (PCR) dalam kluster tersebut, kita telah menganalisis kadar jangkitan kluster ini yang didapati tinggi,” katanya.

Sementara itu, katanya, Kluster Bukit Kuda mula dikesan pada 19 November selepas satu keluarga mengadakan majlis pertunangan.

“Kluster berkenaan masih aktif dengan pertambahan bilangan kes positif,” katanya.

Dr Ismuni berkata satu subzon merekodkan 10 kes positif, zon dua (22), zon tiga (19), zon empat (32) dan subzon lima dengan 29 kes.

Beliau berkata dua pesakit, termasuk seorang daripadanya kanak-kanak, berada dalam kategori empat dan lima.

“Kedua-dua pesakit sedang dirawat di Unit Rawatan Rapi (ICU) dan memerlukan bantuan pernafasan.

“Labuan sedang berhadapan dengan turun naik kes positif yang kebanyakan disumbangkan oleh pengembara dan aktviti perhimpunan sosial,” katanya.


Jangkitan Covid-19 di Indonesia tinggi, Jokowi bakal umum Darurat

Presiden Joko Widodo (Jokowi) akan mengumumkan pelaksanaan sekatan aktiviti masyarakat (PPKM) Darurat bagi menyekat penularan kes jangkitan Covid-19 yang semakin luar kawalan di Republik itu.

Menurut Jokowi, kajian yang teliti sudah dijalankan untuk melaksanakan PPKM memandangkan peningkatan kes yang semakin tinggi melanda negara itu.

“Kami berharap dapat dilaksanakan segera kerana lonjakan kes yang semakin tinggi,” kata Jokowi semasa Persidangan Nasional VIII Dewan Perdagangan dan Perindustrian Indonesia di Kendari, Sulawesi Tenggara hari ini menurut laporan ANTARA.

PPKM dapat dilaksanakan selama satu atau dua minggu ke depan di pulau Jawa dan Bali, katanya.

Berdasarkan dokumen yang diperoleh, terdapat beberapa perubahan dibuat berbanding PPKM tahap 11 yang dilaksanakan sejak 11 Jun lalu.

Antaranya termasuk waktu operasi pusat beli-belah dan restoran dengan sektor pekerjaan penting boleh beroperasi pada kapasiti 50 peratus di pejabat, manakala bagi sektor kritikal, dibenarkan pada kadar 100 peratus.

Selain itu, semua golongan pekerja bukan sektor penting pula perlu bekerja dari rumah secara 100 peratus, selain sesi persekolahan dilakukan secara dalam talian.

Punca utama lonjakan kes di Indonesia adalah daripada pergerakan rakyat semasa musim cuti Aidilfitri serta penemuan varian baharu yang menular dikalangan masyarakat.

“Pada awal Februari (2021), jumlah kes meningkat menjadi 176 ribu kes, (dan) jumlahnya turun pada pertengahan Mei menjadi 87 ribu kes,” katanya.

“Tetapi setelah percutian lebaran tiba dan ditambah dengan varian baharu, kes kami meningkat, ia meningkat menjadi 228 ribu. Inilah sebabnya mengapa kami harus waspada,” tegas Jokowi.


Covid-19: 1,482 kes baharu dicatat

Kes baharu Covid-19 kekal empat angka hari ini, apabila mencatatkan 1,482 kes, menjadikan jumlah kumulatif sebanyak 345,500 kes, kata Ketua Pengarah Kesihatan, Tan Sri Dr Noor Hisham Abdullah.

Selangor kekal mencatatkan kes tertinggi iaitu 661 kes, diikuti Pulau Pinang (200 kes) dan Sarawak (176 kes).


Washington longgar pemakaian pelitup muka di tempat tertentu

Bermula minggu depan, penduduk di Washington tidak lagi perlu memakai pelitup muka kecuali di tempat-tempat tertentu, seperti sekolah dan ketika menggunakan pengangkutan awam.

Jurucakap pihak berkuasa memaklumkan hal tersebut susulan jangkitan Covid-19 di ibu negara Amerika Syarikat (AS) itu semakin menurun.

“Bermula 22 November iaitu Isnin depan, pihak berkuasa akan menarik semula perintah pemakaian pelitup muka ketika berada dalam bangunan,” umum Datuk Bandar Washington, Muriel Bowser dalam laman Twitter.

Manakala bagi perniagaan swasta boleh terus mengenakan peraturan mereka sendiri dan pemakaian pelitup muka masih wajib digunakan ketika menaiki kenderaan, perpustakaan, pusat penjagaan, penjara dan beberapa pejabat pihak berkuasa tempatan.

Pada Julai lalu, Washington mengenakan syarat wajib pemakaian pelitup muka kepada individu yang lengkap divaksin atau tidak, susulan peningkatan jangkitan positif dan penularan varian Delta.

Selain itu, Washington turut melaksanakan sekatan yang agak ketat berbanding di bandar raya lain di AS untuk membendung penularan Covid-19 yang semakin melonjak.

Bagaimanapun, panduan baharu penarikbalikan arahan pemakaian pelitup muka itu dilihat bertentangan dengan piawaian yang ditetapkan oleh Pusat Kawalan dan Pencegahan Penyakit (CDC).

Ini kerana, agendi itu masih menganggap Washington sebagai kawasan penularan komuniti yang tinggi dan masih mengesyorkan orang ramai agar tetap memakai pelitup muka ketika berada di tempat awam dan di kawasan bertutup.

Dalam tempoh 24 jam semalam, Washington merekodkan lebih 2,289 kes baharu dan 35 kematian akibat Covid-19, menjadikan angka kumulatif kes di ibu negara itu mencecah melebihi 759,000 kes dan 9,069 korban sejak Januari tahun lalu. – Agensi


PRU-15: Akar umbi berbeza pendirian, kem pro-Zahid dan Ismail Sabri bertembung?

Wujud pendirian berbeza-beza diperingkat akar umbi UMNO berhubung isu pilihan raya umum ke-15 (PRU-15), terdapat kumpulan yang menyokong dan juga ada yang tidak menyokong ia disegerakan.

Bagi yang menyokong PRU-15 disegerakan ia dikaitkan dengan kumpulan akar umbi UMNO yang cenderung senada dengan pendirian Presiden, Datuk Seri Ahmad Zahid Hamidi tapi bagi yang menolaknya pula lebih dilihat menyokong Perdana Menteri Datuk Seri Ismail Sabri Yaakob.

Beberapa hari ini, PAS nampaknya mengeluarkan beberapa kritikan keras terhadap Zahid dengan mendakwa kes mahkamah menjadi punca utama timbul gesaan agar PRU-15 disegerakan.

Menteri Besar Kedah yang juga Pengarah Pilihan Raya PAS Datuk Seri Muhamad Sanusi Md Nor mendakwa Zahid berkeras mahu PRU-15 dipercepatkan, kerana takut dipenjarakan.

Tidak berpuas hati dengan kritikan tersebut, beberapa pemimpin akar umbi tampil mempertahankan Zahid, ia meskipun umum mengetahui puluhan pertuduhan kes yang sedang dihadapinya di mahkamah ketika ini.

Timbalan Ketua UMNO Bahagian Merbok, Datuk Shaiful Hazizy Zainol Abidin membidas Sanusi berhubung kritikan terhadap Zahid dengan menyifatkannya tuduhan tanpa fakta dan bukti.

“Ditegaskan tidak ada satu pun lagi prosiding mahkamah yang terhenti, terganggu atau tertunda kerana Barisan Nasional (BN) atau UMNO berkuasa selepas Pakatan Harapan (PH) tumbang.

“Jadi adalah sangat spekulatif untuk membuat andaian bahawa mahkamah boleh sewenang-wenang diarah, diganggu dan disepak terajang untuk memastikan mana-mana pemimpin BN terlepas dari keadilan.

“Malah, pandangan sebegitu sangat menghina dan merendah-rendahkan kebebasan, ketelusan serta kebijaksanaan institusi kehakiman negara. Seolah-olah mahkamah kita ini terlalu kerdil, takut dan tidak berpendirian,” katanya kenyataan, hari ini.

Shaiful Hazizy tidak bersetuju dengan tanggapan mengatakan langkah PRU-15 mahu disegerakan kerana pemimpin UMNO yang berdepan kes mahkamah takut disabitkan hukuman penjara, ia sebenarnya secara tidak langsung memberi isyarat menyokong Zahid.

Bagaimanapun, terdapat satu lagi kumpulan yang berpendirian mahu UMNO mengutamakan persediaan parti untuk menghadapi PRU-15 berbanding desakan supaya Ismail Sabri membubarkan Parlimen.

Exco Pemuda UMNO, Datuk Dr Najmil Faiz Mohamed Aris berkata, setiap ahli parti perlu rasional dan terbuka bagi memberi ruang dan kepercayaan kepada kepimpinan tertinggi mengatur strategi supaya UMNO memenangi PRU15.

“Sejak berlangsung Perhimpunan Agung UMNO (PAU) 2021, PAU Khas hinggalah Konvensyen Barisan Nasional (BN), soal bila PRU-15 akan diadakan sentiasa menjadi topik yang hangat. Keputusan membubarkan parlimen bukan terletak sepenuhnya di tangan Perdana Menteri dan proses ini perlu difahami oleh seluruh kepimpinan parti dan akar umbi.

“Perdana Menteri akan berbincang dengan kepimpinan tertinggi UMNO, biro politik, ahli majlis tertinggi dan kepimpinan BN pusat. Keputusan ini akan turut melibatkan persetujuan kabinet untuk memberikan mandat kepada Perdana Menteri bagi mengadap Yang di-Pertuan Agong,” katanya dalam kenyataan.

Dua kenyataan ini adalah senario dan gambaran terkini yang sedang berlaku diperingkat akar umbi UMNO, terdapat dua pandangan yang berbeza-beza.

Bagi kumpulan yang menyokong Zahid, diharapkan dengan sokongan yang diberikan sudah pasti sekurang-kurangnya nama mereka dapat menjadi salah seorang calon semasa PRU-15.

Sementara bagi kumpulan yang menyokong Ismail Sabri, sekurang-kurangnya mereka akan mendapat manfaat atau ganjaran daripada sokongan yang diberikan kepada Naib Presiden UMNO tersebut.

Namun, sekiranya UMNO mengadakan PRU-15 lebih awal sudah pasti kemenangan yang mutlak dan dominan akan menjadi milik mereka memandangkan blok pembangkang yang sudah berpecah-belah.


Pembangkang perlu pilih, satu lawan satu atau BN kembali berkuasa: Radzi

Rundingan bagi memastikan satu lawan satu berdepan UMNO dan Barisan Nasional (BN) pada pilihan raya umum ke-15 (PRU-15) adalah penting jika mahu memastikan Barisan Nasional (BN) tidak kembali memerintah.

Pintu rundingan sudah dibuka kepada pembangkang untuk duduk berbincang, kata Naib Presiden Bersatu, Datuk Dr Mohd Radzi Md Jidin yang menyifatkan ia adalah strategi penting bagi mengelakkan episod di Melaka dan Johor berulang.

“Mesej (Pengerusi Perikatan Nasional dan Presiden BERSATU) Tan Sri Muhyiddin Yassin semalam jelas, bahawa politik ini dinamik dan apa juga boleh berlaku dalam politik.

“Dalam konteks ini, apa yang penting ialah untuk kita lihat, BN tidak kembali memerintah selepas PRU-15,” katanya dipetik laporan portal Bersatu.

Untuk rekod, blok pembangkang paling terjejas teruk semasa Pilihan Raya Negeri (PRN) Melaka dan Johor apabila hilang kebanyakkan kerusi yang dimenangi mereka pada PRU-14 kepada BN, malah kajian juga menunjukkan sokongan kepada mereka paling banyak merosot jika dibandingkan dengan pencapaian PN.

Semalam, Muhyiddin pada sidang media selepas Konvensyen PN 2022, berkata semua pimpinan parti pembangkang perlu mempertimbang membuka semula pintu rundingan dengan PN, jika masing-masing sepakat bahawa BN adalah musuh utama pada PRU-15.

Beliau menyarankan langkah itu bagi mengelakkan BN kembali berkuasa dan mengulangi amalan salah guna kuasa serta rasuah dalam pentadbiran negara.

Muhyiddin berkata, rundingan berkenaan pernah dijalankan sebelum ini, khususnya selepas PRN Johor, namun tiada keputusan muktamad dibuat ketika itu.

Mengulas lanjut, Radzi menegaskan, jika semua parti gagal mencapai kata sepakat, PN bersedia untuk turun ke gelanggang PRU-15 dalam pertembungan tiga penjuru menentang BN dan Pakatan Harapan (PH).

“Jika tiga penjuru pun, kami di PN bersedia pada bila-bila masa. Tentunya yang kita nak lihat, pihak yang membentuk kerajaan selepas PRU-15 adalah PN,” katanya.

Ditanya sama ada potensi strategi satu lawan satu realistik untuk dilaksanakan, Radzi berpandangan senario politik di Malaysia ketika ini adalah dinamik.

“Dalam politik, ia dinamik tapi yang paling penting, kita yakin jika tiga penjuru sekali pun, kita lihat sokongan dan dokongan rakyat kepada PN.

“Kita yakin boleh usahakan yang terbaik dalam konteks itu dan kita sedia untuk berperang tiga penjuru,” katanya.


UMNO Sabah buat pusingan-U, kembali sokong GRS, Hajiji

UMNO Sabah kembali memberi sokongan terhadap kerajaan Gabungan Rakyat Sabah (GRS) yang dipimpin Ketua Menteri, Datuk Seri Hajiji Noor.

Pengerusi Badan Perhubungan UMNO Sabah, Datuk Seri Bung Moktar Radin ketika mengesahkan perkara itu menjelaskan, ia dibuat selaras dengan hasrat kerajaan Pakatan Harapan-Barisan Nasional (PH-BN).

Namun beliau menegaskan, pihaknya tahu UMNO Sabah masih dianggap sebagai pembangkang di negeri itu.

“Sebetulnya begini… dalam kerajaan GRS ni banyak yang terkeliru sebab pada satu ketika, UMNO dan BN kembali menyokong GRS.

“Cuma sudut yang lain pemecatan masih berjalan (pemecatan ahli UMNO daripada memegang jawatan di Sabah) walaupun sudah menyokong, tapi kita dianggap pembangkang.

“Tetapi selaku ketua parti saya tidak menafikan perkara itu dan saya tidak membuat komen.

“Pada saya itu hak Ketua Menteri, dia mahu pecat siapa dia mahu lantik siapa itu hak dia,” katanya pada sidang media di Sandakan, malam tadi, menurut laporan Astro.

Sebelum ini, UMNO menarik sokongan terhadap GRS dalam apa yang dikatakan sebagai ‘Langkah Kinabalu’ untuk menumbangkan kerajaan pimpinan Hajiji. Bagaimanapun, ada Ahli Dewan Undangan Negeri (ADUN) parti itu yang enggan berbuat demikian, menyebabkan Hajiji kekal sebagai ketua menteri hingga sekarang.

Mengulas lanjut Bung Moktar mengakui ada dalam kalangan pimpinan UMNO yang menyokong GRS tetapi tidak boleh menandatangani akuan bersumpah.

“UMNO akan pecat khasnya untuk ADUN apabila dia menandatangan dan menyokong secara terbuka,” katanya.

Jelasnya lagi, kekeliruan berkenaan timbul kerana ada pemimpin UMNO Sabah yang menyokong GRS yang dipecat daripada menjawat jawatan di peringkat negeri Sabah dan pada masa sama ada juga ahli UMNO yang masih dikekalkan.

Namun, tegas Bung Moktar, UMNO Sabah tidak menghalang ahli UMNO memegang jawatan dalam kerajaan GRS seterusnya menyokong kerajaan sedia ada.

Bung Moktar dipecat sebagai Timbalan Ketua Menteri Sabah oleh Hajiji selepas UMNO Sabah mengumumkan menarik sokongan terhadapnya.